Kommissionens Forordning (EF) Nr. 1602/2000

af 24. juli 2000

om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks(1), senest ændret ved Europa-Parlamentets og Rådets forordning (EF) nr. 955/1999(2) (i det følgende benævnt "kodeksen"), særlig artikel 249, og

ud fra følgende betragtninger:

(1) For at sikre ensartet behandling af anmodningerne om bindende tariferingsoplysninger (BTO) og opnå bedre sikkerhed med hensyn til BTO'erne er det nødvendigt at indføre en fælles formular til anmodning om BTO.

(2) Adgang til toldlempelser på grund af varens art er forbundet med tariferingen af sådanne varer i henhold til en og samme tekst i den kombinerede nomenklatur. De tidligere bestemmelser i Kommissionens forordning (EØF) nr. 2454/93(3), senest ændret ved forordning (EF) nr. 1662/1999(4), bør derfor udgå.

(3) Fællesskabets oprindelsesregler for den generelle toldpræferenceordning (GSP) fastsætter bestemmelser for en regional kumulation, der blandt andet finder anvendelse for lande, der er medlemmer af Sammenslutningen af Sydøstasiatiske Lande (ASEAN). Disse bestemmelser om regional kumulation bør gælde for Cambodja, hvis medlemskab af ASEAN trådte i kraft den 30. april 1999. Lande, der er medlemmer af Den Sydasiatiske Sammenslutning for Regionalt Samarbejde (SAARC) bør drage fordel af reglerne om regional kumulation, når de har opfyld de grundliggende forpligtelser for administrativt samarbejde, som kræves af Fællesskabet.

(4) Udformningen af de gældende oprindelseskriterier i afdeling 1 og 2, kapitel 2, afsnit IV, del I, vedrørende GSP og ex-Jugoslavien bør harmoniseres, idet der tages hensyn til den enkelte præferenceordnings specifikke karakter.

(5) Ovennævnte bestemmelser bør ikke anvendelse for Vestbredden og Gaza-striben, da disse territorier omfattes af de konventionelle tarifmæssige foranstaltninger.

(6) Ved Rådets forordning (EF) nr. 1763/1999(5) er der vedtaget autonome foranstaltninger for Albanien.

(7) Ved Rådets forordning (EF) nr. 6/2000(6) er der vedtaget foranstaltninger for indførsel af vin med oprindelse i den Tidligere Jugoslaviske Republik Makedonien og Republikken Slovenien.

(8) Af hensyn til klarheden bør teksten i artikel 66 til 123 genudgives i sin helhed.

(9) Verdenspostforeningens formularer til angivelse af brevpostforsendelser og postpakker er blevet erstattet med nye formularer.

(10) Som led i forenklingen og rationaliseringen af toldregler og -procedurer er det ønskeligt at øge fleksibiliteten i toldtilsynet med særlige anvendelsesformål for dermed at tilgodese behovene på et indre marked i løbende udvikling og gøre det til et nyttigt instrument for flere sektorer. Der skal tilstræbes en balance i denne fleksibilitet gennem et mere effektivt toldtilsyn for at forhindre bedrageri og misbrug af toldlempelser samt anvendelse af nedsatte toldsatser som følge af visse varers særlige anvendelsesformål.

(11) Dette forudsætter, at reglerne i artikel 82 i kodeksen skal anvendes på toldlempelser, der indrømmes efter kodeksens artikel 21. Den i nærværende forordning beskrevne toldtilsynsordning bygger på en bevilling, der meddeles af toldmyndighederne og gælder for det særlige anvendelsesformål, der er omhandlet i kodeksens artikel 82, for så vidt de gældende bestemmelser kræver en sådan bevilling.

(12) Bestemmelserne i artikel 463 til 470 er gennemførelsesbestemmelser til artikel 843 i tilfælde, hvor forsendelsesproceduren berøres. Med sigte på at harmonisere de fælles ordninger for disse bestemmelser, bør de samles i artikel 843.

(13) Bestemmelserne vedrørende kontroleksemplar T5 vedrører en fremgangsmåde, der skal følges i forbindelse med varer, uanset hvilken toldprocedure de befinder sig under, når en fællesskabsregel af toldmæssig eller anden art kræver det. Disse bestemmelser bør udskiftes med en ny del.

(14) Det er også hensigtsmæssigt at harmonisere de foranstaltninger, der skal anvendes, hvis der i den fællesskabsregel, hvorefter nævnte kontrolbestemmelse tages i anvendelse, fastsættes en sikkerhed eller en frist, og hvis den anvendelse og/eller det bestemmelsessted, der er foreskrevet, ikke i fuldt omfang er blevet overholdt.

(15) For at styrke kontrolforanstaltninger i forbindelse med anvendelsen af kontroleksemplar T5 er det nødvendigt, at oplysningerne til identifikation af transportmidlet anføres mere præcist. Af denne grund bør de eksemplarer, der er vist i bilag 63 ændres tillige med oplysningerne vedrørende disse rubrikker i bilag 66. Det udelukkes ikke, at flere kontroleksemplarer T5 anvendes samtidig, men til forskellige formål.

(16) I visse tilfælde er der fastlagt særlige bestemmelser for de erhvervsdrivendes ansvar og for sikkerhedsstillelsen og frigivelse heraf, navnlig i forbindelse med den fælles landbrugspolitik ved Kommissionens forordning (EØF) nr. 2220/85(7), senest ændret ved forordning (EF) nr. 1932/1999(8). I denne forbindelse bør der fastsættes undtagelser fra de almindelige regler.

(17) Listen vedrørende enhedsværdierne bør ajourføres.

(18) Af økonomiske årsager er det hensigtsmæssigt at udvide løbenummer 14 i listen i bilag 87 og, i givet fald, ajourføre den.

(19) De i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

I forordning (EØF) nr. 2454/93 foretages følgende ændringer:

1) Artikel 1a affattes således:

"Artikel 1a

Ved anvendelse af artikel 291 til 300, anses landene i Den Økonomiske Union Benelux som en enkelt medlemsstat."

2) I artikel 6, stk. 1, indsættes følgende afsnit:"Anmodninger om bindende tariferingsoplysninger (BTO) udfærdiges på en formular som vist i bilag 1B."

3) Artikel 8, stk. 1, affattes således:

"1. Toldmyndighederne i den berørte medlemsstat sender straks Kommissionen en kopi af anmodningen om bindende tariferingsoplysning (bilag 1B), en kopi af den bindende tariferingsoplysning til den oplysningssøgende (eksemplar nr. 2 i bilag 1) og oplysningerne (eksemplar nr. 4 i samme bilag) eller en kopi af den bindende oprindelsesoplysning, der er meddelt til den oplysningssøgende og oplysningerne. Fremsendelsen sker ad elektronisk vej."

4) Del I, afsnit III, "Toldlempelser på grund af varens art", (artikel 16 til 34) udgår.

5) Del I, afsnit IV, kapitel 2 (artikel 66 til 123), affattes således:

"KAPITEL 2

Præferenceoprindelse

Artikel 66

I dette kapitel forstås ved:

a) 'fremstilling': alle former for bearbejdning eller forarbejdning, herunder også samling eller specifikke processer

b) 'materialer': alle former for bestanddele, råmaterialer, komponenter eller dele osv., der er anvendt til fremstillingen af et produkt

c) 'produkt': det produkt, der fremstilles, også når det senere er bestemt til anvendelse i en anden fremstillingsproces

d) 'varer': materialer og produkter

e) 'toldværdi': den værdi, der er fastlagt i overensstemmelse med aftalen om anvendelsen af artikel VII i den almindelige overenskomst om told og udenrigshandel 1994 (WTO-aftalen om toldværdiansættelse)

f) 'prisen ab fabrik' i bilag 15: den pris, der betales for produktet ab fabrik til den producent, i hvis virksomhed den sidste bearbejdning eller forarbejdning har fundet sted, såfremt prisen indbefatter værdien af alle anvendte materialer, minus alle interne afgifter, der tilbagebetales eller kan tilbagebetales, når det fremstillede produkt udføres

g) 'materialernes værdi' i bilag 15: toldværdien på indførselstidspunktet for de benyttede materialer uden oprindelsesstatus eller, såfremt denne værdi ikke er kendt og ikke kan opgøres, den første registrerede pris, der er betalt for disse materialer i Fællesskabet eller i det pågældende præferenceberettigede land efter artikel 67, stk. 1, eller i den præferenceberettigede republik efter artikel 98, stk. 1. Hvis det er nødvendigt at fastsætte værdien af de anvendte materialer med oprindelsesstatus, finder bestemmelserne i dette afsnit tilsvarende anvendelse

h) 'kapitler' og 'positioner': de kapitler og positioner (fire-cifrede koder), der benyttes i den nomenklatur, som udgør det harmoniserede system

i) 'tariferet': et produkts eller et materiales tarifering under en bestemt position

j) 'sending': produkter, som enten sendes samtidig fra en bestemt eksportør til en bestemt modtager eller er omfattet af et gennemgående transportdokument, der dækker transporten fra eksportøren til modtageren, eller, såfremt et sådant dokument ikke foreligger, af en samlet faktura.

Afdeling 1

Den generelle præferenceordning

Underafdeling 1

Definition af begrebet produkter med oprindelsesstatus

Artikel 67

1. Ved anvendelse af bestemmelserne om de generelle toldpræferencer, som indrømmes af Fællesskabet for produkter med oprindelse i udviklingslande (i det følgende benævnt 'præferenceberettigede lande') anses nedenstående produkter for at have oprindelse i et præferenceberettiget land:

a) produkter, der fuldt ud er fremstillet i det pågældende land, jf. artikel 68

b) produkter, der er fremstillet i det pågældende præferenceberettigede land, og til hvis fremstilling der er medgået andre produkter end dem, der er nævnt i litra a), på betingelse af at produkterne har undergået en tilstrækkelig bearbejdning eller forarbejdning, jf. artikel 69.

2. Ved anvendelse af bestemmelserne i denne afdeling anses produkter med oprindelse i Fællesskabet, jf. stk. 3, som produkter med oprindelse i et præferenceberettiget land, forudsat at de i det pågældende præferenceberettigede land undergår en mere vidtgående bearbejdning eller forarbejdning end den, der er omhandlet i artikel 70.

3. Bestemmelserne i stk. 1 finder tilsvarende anvendelse for at fastslå oprindelsen af produkter fremstillet i Fællesskabet.

4. I det omfang Norge og Schweiz indrømmer generelle toldpræferencer til produkter med oprindelse i de i stk. 1 omhandlede præferenceberettigede lande og anvender en tilsvarende definition af produkter med oprindelsesstatus som den, der er fastlagt i nærværende afdeling, anses produkter med oprindelse i Fællesskabet, Norge eller Schweiz, der i et præferenceberettiget land undergår mere vidtgående bearbejdning eller forarbejdning end dem, der er omhandlet i artikel 70, som produkter med oprindelse i det pågældende præferenceberettigede land.

Bestemmelserne i første afsnit finder kun anvendelse på produkter med oprindelse i Fællesskabet, Norge eller Schweiz (i overensstemmelse med oprindelsesreglerne for de pågældende toldpræferencer), såfremt produkterne udføres direkte til de præferenceberettigede lande.

Første afsnit finder ikke anvendelse på produkter, der henhører under kapitel 1-24 i det harmoniserede system.

Kommissionen offentliggør i De Europæiske Fællesskabers Tidende, C-udgaven, datoen, fra hvilken de i første og andet afsnit fastsatte bestemmelser finder anvendelse.

5. Bestemmelserne i stk. 4 finder anvendelse på betingelse af, at Norge og Schweiz ud fra gensidighedsprincippet indrømmer samme behandling for fællesskabsprodukter.

Artikel 68

1. Som produkter, der fuldt ud er fremstillet i et præferenceberettiget land eller Fællesskabet, anses følgende:

a) mineralske produkter, som er udvundet af deres jord eller havbund

b) vegetabilske produkter, der er høstet dér

c) levende dyr, som er født og opdrættet dér

d) produkter fra levende dyr, som er opdrættet dér

e) produkter fra jagt og fiskeri, som drives dér

f) produkter fra havfiskeri og andre produkter fra havet, som er optaget af deres fartøjer uden for deres søterritorier

g) produkter, som er fremstillet på deres fabriksskibe udelukkende på grundlag af de i litra f) nævnte produkter

h) brugte genstande, som indsamles dér og kun anvendes til genindvinding af råmaterialer

i) affald og skrot, der hidrører fra fremstillingsvirksomhed, som udøves dér

j) produkter, som er udvundet af havbunden eller -undergrunden beliggende uden for deres søterritorier, for så vidt det har eneret på udnyttelsen af denne havbund eller -undergrund

k) varer, som er fremstillet dér udelukkende på grundlag af de i litra a) til j) nævnte produkter

2. Udtrykket 'deres fartøjer' og 'deres fabriksskibe' i stk. 1, litra f) og g), omfatter kun de fartøjer og fabriksskibe:

- som er registreret eller anmeldt i det præferenceberettigede land eller i en EF-medlemsstat

- som fører et præferenceberettiget lands eller en EF-medlemsstats flag

- som mindst for 50 %'s vedkommende ejes af statsborgere i det præferenceberettigede land eller i EF-medlemsstaterne eller af et selskab, hvis hovedsæde ligger i det præferenceberettigede land eller i en af disse stater, hvis administrerende direktør eller direktører, hvis formand for bestyrelsen eller tilsynsrådet samt flertallet af disse organers medlemmer er statsborgere i det præferenceberettigede land eller i EF-medlemsstaterne, og hvis kapitel desuden, når det drejer sig om selskaber, for mindst halvdelens vedkommende tilhører det pågældende præferenceberettigede land eller EF-medlemsstaterne, offentlige institutioner eller statsborgere i dette præferenceberettigede land eller i medlemsstaterne

- hvis kaptajn og officerer er statsborgere i det præferenceberettigede land eller i EF-medlemsstaterne, og

- hvis besætning er sammensat således, at mindst 75 % er statsborgere i det præferenceberettigede land eller i EF-medlemsstaterne.

3. Udtrykkene 'præferenceberettiget land' og 'Fællesskabet' omfatter også dette lands og EF-medlemsstaternes søterritorier.

4. Fartøjer, der befinder sig på det åbne hav, navnlig fabriksskibe, om bord på hvilke fangsten bearbejdes eller forarbejdes, anses for at udgøre en del af det præferenceberettigede lands eller den EF-medlemsstats område, hvorunder de hører, forudsat at de opfylder de i stk. 2 fastsatte betingelser.

Artikel 69

Ved anvendelsen af artikel 67 anses produkter, som ikke er fuldt ud fremstillet i et præferenceberettiget land eller i Fællesskabet, for at have undergået tilstrækkelig bearbejdning eller forarbejdning, når betingelserne på listen i bilag 15 er opfyldt.

Ovennævnte betingelser angiver for alle produkter, der er omfattet af denne afdeling, hvilken bearbejdning eller forarbejdning der skal foretages af de materialer uden oprindelsesstatus, der anvendes til fremstillingen, og gælder kun for disse materialer.

Hvis et produkt, som har opnået oprindelsesstatus, fordi de på listen angivne betingelser er opfyldt, anvendes til fremstilling af et andet produkt, gælder de betingelser, som er angivet for det produkt, i hvilket det indarbejdes, ikke for det, og der skal ikke tages hensyn til de materialer uden oprindelsesstatus, som eventuelt er anvendt ved fremstillingen af det.

Artikel 70

1. Med forbehold af stk. 2 anses følgende bearbejdninger eller forarbejdninger som utilstrækkelige til at give produkterne oprindelsesstatus, uanset om betingelserne i artikel 69 er opfyldt:

a) behandlinger, som har til formål at sikre, at produkternes tilstand ikke forringes under transport og oplagring (lufttilførsel, strækning, tørring, afkøling, anbringelse i saltvand, svovlholdigt vand eller i vand, der er tilsat andre stoffer, fjernelse af beskadigede eller fordærvede dele og lignende)

b) enkle foranstaltninger som afstøvning, sigtning, sortering, klassificering, sammenstilling (herunder samlig i sæt), vask, maling og tilskæring

c) i) udskiftning af emballage og adskillelse og samling af kolli

ii) enkel aftapning, påfyldning af flakoner, anbringelse i sække, etuier, æsker, på bræt, plader eller bakker mv. samt alle andre enkle emballeringsarbejder

d) anbringelse af mærker, etiketter eller andre lignende kendetegn på selve produkterne eller deres emballage

e) enkel blanding af produkter, også af forskellig art, når en eller flere af bestanddelene i blandingen ikke opfylder betingelserne i denne afdeling for at kunne anses som produkter med oprindelsesstatus i et præferenceberettiget land eller i Fællesskabet

f) enkel samling af dele for at kunne danne et komplet produkt

g) kombination af to eller flere af de i litra a)-f) nævnte arbejdsprocesser

h) slagtning af dyr.

2. Alle arbejdsprocesser, der udføres enten i et præferenceberettiget land eller i Fællesskabet på et givet produkt, skal tages i betragtning samlet, når det bestemmes, om bearbejdningen eller forarbejdningen af det pågældende produkt skal anses som utilstrækkelig i henhold til stk. 1.

Artikel 70a

1. Den kvalificerende enhed for anvendelsen af bestemmelserne i denne afdeling er det produkt, der anses for at være basisenheden ved tarifering i det harmoniserede systems nomenklatur.

Heraf følger:

a) at når et produkt, der består af en gruppe eller samling af genstande, i henhold til det harmoniserede system tariferes under én og samme position, udgør helheden den kvalificerende enhed

b) at når en sending består af et antal identiske produkter, der tariferes under samme position i det harmoniserede system, tages hvert produkt for sig ved anvendelsen af bestemmelserne i denne afdeling.

2. Når emballagen i henhold til punkt 5 i de almindelige bestemmelser i det harmoniserede system er indbefattet i produktet ved tariferingen, skal dette også være tilfældet ved bestemmelsen af oprindelsen.

Artikel 71

1. Uanset artikel 69 kan materialer uden oprindelsesstatus anvendes til fremstilling af et givet produkt, forudsat at deres samlede værdi ikke overstiger 10 % af det færdige produkts pris ab fabrik

Ingen af de på listen angivne procentdele for maksimumsværdien af materialer uden oprindelsesstatus må overstiges ved anvendelse af første afsnit.

2. Stk. 1 finder ikke anvendelse på produkter henhørende under kapitel 50-63 i det harmoniserede system.

Artikel 72

1. Som undtagelse fra artikel 67 skal det med henblik på at bestemme, om et produkt, som er fremstillet i et præferenceberettiget land, der er medlem af en regional sammenslutning, har oprindelse dér, som defineret i nævnte artikel, gælde, at produkter, der har oprindelse i et land i den regionale sammenslutning, og som anvendes ved fremstillingen af førnævnte produkt i et andet land i sammenslutningen, behandles, som om de havde oprindelse i dette produkts fremstillingsland (regional kumulation).

2. Det færdige produkts oprindelsesland bestemmes i henhold til artikel 72a.

3. Regional kumulation finder anvendelse på fire særskilte regionale sammenslutninger af præferenceberettigede lande:

a) Sammenslutningen af sydøstasiatiske Lande (ASEAN) (Brunei-Darussalam, Cambodja(9), Indonesien, Laos, Malaysia, Filippinerne, Singapore, Thailand, Vietnam)

b) Det Mellemamerikanske Fællesmarked (CACM) (Costa Rica, Honduras, Guatemala, Nicaragua, Panama(10), El Salvador)

c) Andesfællesskabet (Bolivia, Colombia, Ecuador, Peru, Venezuela)

d) Den Sydasiatiske Sammenslutning for Regionalt Samarbejde (SAARC) (Bangladesh, Bhutan, Indien, Maldiverne, Nepal, Pakistan, Sri Lanka)(11).

4. Ved 'regional sammenslutning' forstås henholdsvis ASEAN, CACM, Andesfællesskabet og SAARC.

Artikel 72a

1. Når varer med oprindelsesstatus i et land, der er medlem af en regional sammenslutning, bearbejdes eller forarbejdes i et andet land i den samme regionale sammenslutning, anses disse for at have oprindelse i det land i den regionale sammenslutning, hvor den sidste bearbejdning eller forarbejdning har fundet sted, når:

a) den merværdi, der er fremkommet i dette land, og som er defineret i stk. 3, er højere end den højeste toldværdi af de anvendte produkter med oprindelse i et af de øvrige lande i den regionale sammenslutning, og

b) den bearbejdning eller forarbejdning, der har fundet sted i dette land, er mere vidtgående end den i artikel 70 fastsatte, og, for så vidt angår tekstilvarer, end de bearbejdninger, der er anført i bilag 16.

2. Når betingelsen i stk. 1, litra a) og b), ikke er opfyldt, anses produkterne for at have oprindelse i det land i den regionale sammenslutning, som tegner sig for den højeste toldværdi af de anvendte produkter med oprindelsesstatus, som hidrører fra de øvrige lande i den regionale sammenslutning.

3. Ved 'merværdi' forstås prisen ab fabrik minus toldværdien af hvert af de anvendte produkter, som har oprindelse i et andet land i den regionale sammenslutning.

4. Når varer udføres fra et land i en regional sammenslutning til et andet land i den samme regionale sammenslutning med henblik på at blive anvendt ved yderligere bearbejdning eller forarbejdning eller med henblik på at blive genudført uden yderligere bearbejdning eller forarbejdning, bevises varernes oprindelsesstatus ved hjælp af et i det førstnævnte land udsted oprindelsescertifikat formular A.

5. Som bevis for at varer, der udføres fra et land i en regional sammenslutning til Fællesskabet, har opnået eller bevaret deres oprindelsesstatus i medfør af artikel 72, nærværende artikel og artikel 72b, fremlægges et oprindelsescertifikat formular A, eller en fakturaerklæring, der er udstedt på grundlag af et oprindelsecertifikat formular A, som er udfærdiget i overensstemmelse med stk. 4.

6. I rubrik 12 på oprindelsescertifikatet formular A eller på fakturaerklæringen angives oprindelseslandet således:

- når der er tale om udførsel uden bearbejdning eller forarbejdning, jf. stk. 4, anføres fremstillingslandet

- når der er tale om varer, der udføres efter yderligere bearbejdning eller forarbejdning, anføres oprindelseslandet som fastslået i medfør af stk. 1.

Artikel 72b

1. Artikel 72 og 72a finder kun anvendelse, såfremt:

a) reglerne for samhandel i forbindelse med regional kumulation mellem landene i den regionale sammenslutning er identiske med de regler, der er fastsat i denne afdeling

b) hvert land i den regionale sammenslutning har givet tilsagn om at overholde eller sikre overholdelsen af bestemmelserne i denne afdeling og yde Fællesskabet og de øvrige lande i den regionale sammenslutning den administrative bistand, som er nødvendig for at sikre en korrekt udstedelse af oprindelsescertifikater formular A og kontrol af oprindelsescertifikaterne og fakturaerklæringer.

Dette tilsagn meddeles Kommissionen gennem sekretariatet for den pågældende regionale sammenslutning.

Sekretariaterne er henholdsvis:

- ASEAN's generalsekretariat

- Secretaría de Integración Económica Centroamericana (SIECA)

- Junta de Acuerdo de Cartagena

- SAARC's sekretariat.

2. Kommissionen underretter medlemsstaterne, når de i stk. 1 nævnte betingelser er opfyldt for hver af de regionale sammenslutninger.

3. Artikel 78, stk. 1, litra b), finder ikke anvendelse for produkter med oprindelse i et land i den regionale sammenslutning, såfremt produkterne passerer igennem et af de andre landes territorium i den regionale sammenslutning, uanset om bearbejdning eller forarbejdning finder sted.

Artikel 73

Tilbehør, reservedele og værktøj, der leveres som standardudstyr til materiel, maskiner, apparater eller køretøjer, og hvis pris er indbefattet i produktets pris eller ikke faktureres særskilt, betragtes som værende en del af dette materiel eller disse maskiner, apparater eller køretøjer.

Artikel 74

Sæt om defineret i punkt 3 i de almindelige bestemmelser i det harmoniserede system betragtes som produkter med oprindelsesstatus, når alle dele har oprindelsesstatus. Når et sæt består af produkter med og uden oprindelsesstatus, anses sættet som helhed dog for at have oprindelsesstatus, hvis værdien af de produkter, der ikke har oprindelsstatus, ikke overstiger 15 % af sættets pris ab fabrik.

Artikel 75

Ved bestemmelse af, om et produkt har oprindelsesstatus, er det ikke nødvendigt at undersøge, om følgende, som må anvendes ved dets fremstilling, har oprindelsesstatus:

a) elektrisk energi og brændsel

b) anlæg og udstyr

c) maskiner og værktøj

d) varer, som ikke indgår i og ikke er bestemt til at indgå i det pågældende produkts endelige sammensætning.

Artikel 76

1. Der kan indrømmes undtagelser fra bestemmelserne i denne afdeling til fordel for de mindst udviklede lande, der er omfattet af ordningen med generelle toldpræferencer, når videreudvikling af bestående industrier eller oprettelse af nye industrier begrunder det. De mindst udviklede præferenceberettigede lande er opført i Rådets forordninger og EKSF's beslutning om anvendelse af generelle toldpræferencer. Med henblik herpå indgiver det pågældende land til Kommissionen en anmodning om undtagelse med angivelse af begrundelserne for anmodningen i overensstemmelse med stk. 3.

2. Ved behandling af anmodningerne tages der navnlig hensyn til:

a) tilfælde, hvor anvendelse af oprindelsesreglerne i mærkbar grad vil kunne påvirke en i det pågældende land bestående industris mulighed for at fortsætte sin udførsel til Fællesskabet, og navnlig tilfælde, hvor denne anvendelse vil kunne medføre ophør af aktiviteter

b) særlige tilfælde, hvor det klart kan bevises, at oprindelsesreglerne vil være en hindring for betydelige investeringer inden for en bestemt industri, og hvor en undtagelse, der virker fremmende for gennemførelsen af et investeringsprogram, vil gøre det muligt at opfylde disse regler etapevis

c) de økonomiske og sociale virkninger, især på beskæftigelsesområdet, i de præferenceberettigede lande og i Fællesskabet af de afgørelser, der skal træffes.

3. For at lette undersøgelsen af anmodningerne om undtagelse forelægger det land, der indgiver anmodning, en så fuldstændig dokumentation som muligt, der navnvlig omfatter følgende oplysninger:

- det færdige produkts betegnelse

- art og mængde af materialer med oprindelse i tredjelande

- fremstillingsproces

- merværdi

- antal beskæftigede i den pågældende virksomhed

- den mængde, der forventes udført til Fællesskabet

- andre muligheder for forsyning med råmaterialer

- begrundelse for længden af den ønskede periode

- andre bemærkninger.

4. Kommissionen forelægger undtagesesanmodningen for udvalget. Afgørelsen herom træffes efter proceduren i kodeksens artikel 249.

5. Når der indrømmes undtagelse, anføres følgende påtegning i rubrik 4 på oprindelsescertifikatet formular A eller på den i artikel 89 omhandlede fakturaerklæring:

'Undtagelse - forordning (EF) nr. .../...'

6. Bestemmelserne i stk. 1-5 finder anvendelse på eventuel forlængelse.

Artikel 77

Betingelserne i denne afdeling vedrørende opnåelse af oprindelsesstatus skal til enhver tid være opfyldt i det præferenceberettigede land eller i Fællesskabet.

Såfremt varer med oprindelsesstatus, der er udført fra det præferenceberettigede land eller fra Fællesskabet til et land, genindføres, anses de som varer uden oprindelsesstatus, medmindre det over for de kompetente myndigheder kan godtgøres:

- at de genindførte varer er de samme varer som dem, der blev udført, og

- at de ikke har undergået nogen behandling, ud over hvad der var nødvendigt for deres bevarelse, medens de befandt sig i det pågældende land eller blev udført.

Artikel 78

1. Nedenstående produkter anses for at være transporteret direkte fra det præferenceberettigede land til Fællesskabet eller fra Fællesskabet til samme præferenceberettigede land:

a) produkter, hvis transport foregår uden passage af noget andet lands territorium eller, hvis artikel 72 finder anvendelse, kun med passage gennem et andet land inden for samme regionale sammenslutning

b) produkter, der udgør en enkelt sending, og hvis transport foregår gennem andre landes territorier end det præferenceberettigede land eller Fællesskabet, eventuelt med omladning eller midlertidig oplagring i disse territorier, forudsat at de er forblevet under toldmyndighedernes tilsyn i transit- eller oplagringslandet og dér ikke har undergået anden behandling end losning og lastning eller enhver anden behandling, der skal sikre, at deres tilstand ikke forringes

c) produkter, hvis transport foregår gennem Norges eller Schweiz' territorium, og hvoraf alle eller en del af dem derefter genudføres til Fællesskabet, forudsat at de er forblevet under toldmyndighedernes tilsyn i transit- eller oplagringslandet, og dér ikke har undergået anden behandling end losning og lastning eller enhver anden behandling, der skal sikre, at deres tilstand ikke forringes

d) produkter, hvis transport foregår i rørledninger uden afbrydelse gennem andre landes territorier end det præferenceberettigede lands eller Fællesskabets territorium.

2. Som dokumentation for, at betingelserne i stk. 1, litra b) og c), er opfyldt, skal der for de kompetente toldmyndigheder fremlægges:

a) enten et gennemgående transportdokument, som dækker passagen fra udførselslandet gennem transitlandet

b) eller en erklæring fra toldmyndighederne i transitlandet, der indeholder:

- en nøjagtig beskrivelse af produkterne

- datoen for produkternes losning og lastning, og hvis det er relevant, angivelse af de anvendte fartøjers navne eller af de andre anvendte transportmidler, og

- dokumenterede oplysninger om de nærmere omstændigheder, under hvilke produkterne har henligget i transitlandet

c) eller i mangel heraf enhver anden dokumentation.

Artikel 79

1. Produkter med oprindelsesstatus, der afsendes fra et præferenceberettiget land til en udstilling i et andet land, og som efter udstillingen sælges til indførsel i Fællesskabet, er ved indførslen omfattet af de i artikel 67 omhandlede toldpræferencer, forudsat at de opfylder de i denne afdeling fastsatte betingelser for at kunne anerkendes som produkter med oprindelsesstatus i det pågældende præferenceberettigede land, og at det over for de kompetente toldmyndigheder i Fællesskabet kan godtgøres:

a) at en eksportør har afsendt disse produkter direkte fra det præfrenceberettigede land til det land, hvor udstillingen holdes, og har udstillet dem dér

b) at denne eksportør har solgt produkterne eller på anden måde overdraget dem til en modtager i Fællesskabet

c) at produkterne under udstillingen eller umiddelbart derefter er afsendt til Fællesskabet i den stand, i hvilken de blev afsendt til udstillingen, og

d) at produkterne fra det tidspunkt, da de blev afsendt til udstillingen, ikke har været benyttet til andre formål end til fremvisning på udstillingen.

2. Et oprindelsescertifikat formular A skal fremlægges for toldmyndighederne i Fællesskabet på de normale betingelser. Udstillingens navn og adresse skal anføres derpå. Om fornødent kan der kræves supplerende dokumentation for de omstændigheder, under hvilke de har været udstillet.

3. Stk. 1 gælder for alle udstillinger, messer og tilsvarende offentlige arrangementer af kommerciel, industriel, landbrugsmæssig eller håndværksmæssig karakter, under hvilke produkterne er under konstant toldkontrol, og som ikke er tilrettelagt med privat formål i forretninger eller handelslokaler med henblik på salg af udenlandske produkter.

Underafdeling 2

Bevis for oprindelse

Artikel 80

Produkter med oprindelsesstatus i de præferenceberettigede lande er omfattet af de toldpræferencer, der er omhandlet i artikel 67, såfremt der forelægges enten:

a) et oprindelsescertifikat formular A, hvortil modellen findes i bilag 17, eller

b) i de i artikel 89, stk. 1, fastsatte tilfælde en erklæring, hvortil teksten findes i bilag 18, og som afgives af eksportøren på en faktura, følgeseddel eller ethvert andet handelsdokument, som beskriver de pågældende produkter tilstrækkelig detaljeret til, at de kan identificeres (i det følgende benævnt 'fakturaerklæring').

a) OPRINDELSESCERTIFIKAT FORMULAR A

Artikel 81

1. Produkter med oprindelsesstatus i henhold til denne afdeling kan, for så vidt som de er blevet transporteret direkte til Fællesskabet som defineret i artikel 78, indføres i Fællesskabet med de toldpræferencer, der er omhandlet i artikel 67, såfremt der forelægges et oprindelsescertifikat formular A, der er udstedt enten af toldmyndighederne eller andre kompetente statslige myndigheder i det præferenceberettigede land, forudsat at dette land:

- har givet Kommissionen de i artikel 93 fastsatte oplysninger, og

- bistår Fællesskabet ved at lade medlemsstaternes toldmyndigheder verificere dokumentets ægthed eller nøjagtigheden af oplysningerne om de pågældende produkters virkelige oprindelse.

2. Et oprindelsescertifikat formular A må kun udstedes som dokumentation for anvendelse af de toldpræferencer, der er omhandlet i artikel 67.

3. Et oprindelsescertifikat formular A udstedes kun efter skriftlig ansøgning fra eksportøren eller dennes bemyndigede repræsentant.

4. Eksportøren eller dennes bemyndigede repræsentant fremlægger sammen med ansøgningen alle egnede dokumenter, der kan bevise, at de produkter, der skal udføres, opfylder betingelserne for udstedelse af et oprindelsescertifikat formular A.

5. Certifikatet udstedes af den kompetente statslige myndighed i det præferenceberettigede land, hvis de produkter, der skal udføres, kan anses som produkter med oprindelsesstatus i henhold til underafdeling 1. Certifikatet stilles til rådighed for eksportøren, så snart udførslen faktisk har fundet sted eller er sikret.

6. Med henblik på at fastslå, om betingelserne i stk. 5 er opfyldt, har den kompetente statslige myndighed ret til at kræve yderligere dokumentation forelagt eller til at foretage enhver kontrol, som den måtte finde hensigtsmæssig.

7. Det påhviler den kompetente statslige myndighed i det præferenceberettigede land at påse, at formularerne til certifikaterne og ansøgningerne bliver korrekt udfyldt.

8. Det er ikke obligatorisk at udfylde rubrik 2 i oprindelsescertifikat formular A. Rubrik 12 i certifikatet skal udfyldes behørigt med angivelsen 'Det Europæiske Fællesskab' eller med angivelse af en af medlemsstaterne.

9. Datoen for udstedelsen af oprindelsescertifikatet formular A skal anføres i rubrik 11. Underskriften i denne rubrik, som er forbeholdt den kompetente statslige udstedende myndighed, skal være håndskrevet.

Artikel 82

Når produkter henhørende under afsnit XVI eller XVII eller pos. 7308 eller 9406 i det harmoniserede system på importørens anmodning og på de af inførselslandets toldmyndighederne fastsatte vilkår indføres i demonteret eller ikke-monteret stand i henhold til punkt 2a i de almindelige bestemmelser i det harmoniserede system, og denne indførsel finder sted i form af delforsendelser, skal der ved indførslen af den første delforsendelse fremlægges et samlet bevis for disse produkters oprindelse for toldmyndighederne.

Artikel 83

Da oprindelsescertifikat formular A udgør adkomstdokumentet for anvendelse af bestemmelserne om toldpræferencer i artikel 67, påhviler det den kompetente statslige myndighed i udførselslandet at tage de nødvendige skridt til at undersøge varernes oprindelsesstatus og til at kontrollere de øvrige oplysninger i certifikatet.

Artikel 84

Et oprindelsesbevis fremlægges for toldmyndighederne i indførselsmedlemsstaten efter reglerne i kodeksens artikel 62. Toldmyndighederne kan forlange en oversættelse af oprindelsesbeviset. De kan desuden kræve, at indførselsangivelsen suppleres med en erklæring fra importøren om, at produkterne opfylder de betingelser, der kræves for anvendelse af denne afdeling.

Artikel 85

1. Uanset artikel 81, stk. 5, kan et oprindelsescertifikat formular A undtagelsesvis udstedes efter udførslen af de produkter, som det vedrører, såfremt:

a) det på grund af fejltagelser, uforsætlige undladelser eller særlige omstændigheder ikke er blevet udstedt ved udførslen, eller

b) det over for kompetente statslige myndighed godtgøres, at oprindelsescertifikat formular A er blevet udstedt, men af tekniske årsager ikke er blevet godtaget ved indførslen.

2. Den kompetente statslige myndighed må kun udstede et certifikat efterfølgende, når den har kontrolleret, at oplysningerne i eksportørens anmodning er i overensstemmelse med oplysningerne i eksportørens anmodning er i overensstemmelse med oplysningerne i de tilsvarende eksportdokumenter, og at der ikke er udstedt et i henhold til bestemmelserne i denne afdeling gyldigt oprindelsescertifikat formular A ved udførslen af de pågældende produkter.

3. På oprindelsescertifikat formular A, der udstedes efterfølgende, skal en af følgende påtegninger 'Issued retrospectively' eller 'Délivré a posteriori' anføres i rubrik 4.

Artikel 86

1. I tilfælde af tyveri, bortkomst eller ødelæggelse af et oprindelsescertifikat formular A kan eksportøren henvende sig til den kompetente statslige myndighed, der udstedte det, og anmode om udstedelse af et duplikateksemplar på grundlag af de hos myndigheden beroende udførselsdokumenter. Sådanne duplikateksemplarer skal i rubrik 4 være forsynet med påtegningen 'Duplicate' eller 'Duplicata' samt datoen for udstedelsen af det originale certifikat og dets løbenummer.

2. Med henblik på anvendelse af artikel 90b har duplikateksemplarer gyldighed fra udstedelsesdatoen for det originale certifikat.

Artikel 87

1. Når produkter med oprindelsesstatus er under et toldsteds kontrol i Fællesskabet, skal det være muligt at erstatte det originale oprindelsesbevis med et andet aller flere andre oprindelsescertifikater formular A, når det skal benyttes til at sende alle eller nogle af disse produkter til et andet sted i Fællesskabet eller til Norge eller Schweiz. Erstatningscertifikater formular A udstedes af det toldsted, hvis kontrol produkterne er undergivet.

2. Det erstatningscertifikat, der udstedes i medfør af stk. 1 eller artikel 88, betragtes som det endelige oprindelsescertifikat for de omhandlede produkter. Erstatningscertifikatet udstedes på grundlag af en skriftlig anmodning fra den eksportør, der genudfører produkterne.

3. Erstatningscertifikater forsynes i rubrikken øverst til højre med navnet på det transitland, hvor de udstedes.

I rubrik 4 anføres en af følgende påtegninger: 'Replacement certificate' eller 'Certificat de remplacement', endvidere anføres datoen for udstedelsen af det originale oprindelsescertifikat og dets løbensummer.

I rubrik 1 anføres navnet på den eksportør, der genudfører produkterne.

I rubrik 2 kan anføres navnet på den endelige modtager.

I rubrik 3-9 anføres alle de oplysninger fra det originale certifikat, der vedrører de genudførte produkter.

I rubrik 10 henvises til fakturaen fra den eksportør, der genudfører produkterne.

Rubrik 11 påtegnes af den toldmyndighet, som udsteder erstatningscertifikatet. Denne myndighed er kun ansvarlig for udstedelsen af erstatningscertifikatet. I rubrik 12 anføres det oprindelsesland og det bestemmelsesland, som er anført i det originale certifikat. Denne rubrik underskrives af den eksportør, der genudfører produkterne. En eksportør, der underskriver denne rubrik i god tro, er ikke ansvarlig for rigtigheden af de oplysninger og angivelser, der er anført i det originale certifikat.

4. Det toldsted, som foretager den i stk. 1 omhandlede ekspedition, anfører på det originale certifikat de videreforsendte kollis vægt, nummer og art samt løbenummer for det eller de tilsvarende erstatningscertifikater. Det originale certifikat opbevares i mindst tre år af det ansvarlige toldsted.

5. En fotokopi af det originale certifikat kan vedføjes erstatningscertifikatet.

6. Når produkter indføres i Fællesskabet med de i artikel 67 omhandlede toldpræferencer som led i en undtagelse i medfør af artikel 76, finder proceduren i denne artikel kun anvendelse på produkter, der er bestemt til Fællesskabet.

Artikel 88

Produkter med oprindelsesstatus i henhold til denne afdeling kan indføres i Fællesskabet med de toldpræferencer, der er omhandlet i artikel 67, hvis der forelægges et erstatningsoprindelsescertifikat formular A, der er udstedt af toldmyndighederne i Norge eller Schweiz på grundlag af et oprindelsescertifikat formular A, som er udstedt af de kompetente statslige myndigheder i det præferenceberettigede land, forudsat at betingelserne i artikel 78 er opfyldt, og forudsat at Norge og Schweiz ved deres respektive toldmyndigheders mellemkomst bistår Fællesskabet ved kontrollen med ægtheden og rigtigheden af de udstedte oprindelsescertifikater. I denne forbindelse finder den i artikel 94 anførte kontrolprocedure tilsvarende anvendelse. Den i artikel 94, stk. 3, anførte frist forlænges til otte måneder.

b) FAKTURAERKLÆRING

Artikel 89

1. En fakturaerklæring som omhandlet kan udfærdiges:

a) af en godkendt fællesskabseksportør som omhandlet i artikel 90, eller

b) af enhver eksportør angående enhver sending, der består af en eller flere pakker indeholdende produkter med oprindelsesstatus, hvis samlede værdi ikke overstiger 6000 EUR, og forudsat at den i artikel 81, stk. 1, omhandlede bistand også omfatter sådanne fakturaerklæringer.

2. Der kan udfærdiges en fakturaerklæring, hvis de pågældende produkter kan anses som produkter med oprindelse i Fællesskabet eller et præferenceberettiget land og opfylder de øvrige betingelser i denne afdeling.

3. Den eksportør, som udfærdiger en fakturaerklæring, skal når som helst på begæring af toldmyndighederne eller andre kompetente statslige myndigheder i udførselslandet kunne fremlægge alle egnede dokumenter, som beviser, at de pågældende produkter har oprindelsesstatus, og at de øvrige betingelser i denne afdeling er opfyldt.

4. Eksportøren skal utfærdige en fakturaerklæring ved maskinskrivning, stempling eller trykning af erklæringen, hvis tekst fremgår af bilag 18, på fakturaen, følgeseddelen eller et andet handelsdokument på engelsk eller fransk. Erklæringen kan også være håndskrevet; i så fald skal den være skrevet med blæk og med blokbogstaver.

5. Fakturaerklæringer skal være forsynet med eksportørens personlige håndskrevne underskrift. En godkendt eksportør som omhandlet i artikel 90 kan dog undlade at underskrive sådanne erklæringer, forudsat at han skriftligt over for toldmyndighederne tilkendegiver, at han påtager sig det fulde ansvar for alle fakturaerklæringer, der angiver ham, som om de faktisk var forsynet med hans håndskrevne underskrift.

6. I de i stk. 1, litra b), nævnte tilfælde er anvendelsen af en fakturaerklæring undergivet følgende betingelser:

a) den skal påføres fakturaen for hver sending

b) hvis varerne i sendingen allerede er blevet kontrolleret i udførselslandet med henblik på at fastslå deres oprindelsesstatus, kan eksportøren angive det i fakturaerklæringen.

Bestemmelserne i første afsnit fritager ikke eksportøren for i givet fald at opfylde de øvrige formaliteter, der er fastsat i told- og postforskrifter.

Artikel 90

1. Fællesskabets toldmyndigheder kan give enhver eksportør, i det følgende benævnt 'godkendt eksportør', der hyppigt forsender produkter med oprindelse i Fællesskabet som omhandlet i artikel 67, stk. 2, og som til toldmyndighedernes tilfredshed giver alle de nødvendige garantier, således at det kan efterprøves, at de pågældende produkter har oprindelsesstatus, og at de øvrige betingelser i denne afdeling er opfyldt, tilladelse til at udfærdige fakturaerklæringer uanset de pågældende produkters værdi.

2. Toldmyndighederne kan indrømme status som godkendt eksportør og til denne tilladelse knytte alle de betingelser, som de finder hensigtsmæssige.

3. Toldmyndighederne giver den godkendte eksportør et toldtilladelsesnummer, som skal angives på fakturaerklæringen.

4. Toldmyndighederne kontrollerer den brug, som den godkendte eksportør gør af tilladelsen.

5. Toldmyndighederne kan når som helst trække tilladelsen tilbage. De skal gøre dette, når den godkendte eksportør ikke længere giver de i stk. 1 omhandlede garantier, ikke opfylder de i stk. 2 omhandlede betingelser eller på anden måde gør ukorrekt brug af tilladelsen.

Artikel 90a

1. Som bevis for at produkter har oprindelsesstatus i Fællesskabet efter artikel 67, stk. 2, skal der fremlægges:

a) varecertifikat EUR.1, hvortil modellen findes i bilag 21, eller

b) den i artikel 89 fastsatte fakturaerklæring.

2. Eksportøren eller dennes bemyndigede repræsentant anfører 'GSP beneficiary countries' og 'EC' eller 'Pays bénéficiaires du SPG' og 'CE' i rubrik 2 i varecertifikat EUR.1.

3. Bestemmelserne i denne afdeling om udstedelse, anvendelse og efterfølgende kontrol af oprindelsescertifikater formular A finder tilsvarende anvendelse på varecertifikater EUR.1 og, bortset fra bestemmelserne om udstedelse, på fakturaerklæringer.

Artikel 90b

1. Et oprindelsesbevis er gyldig i ti måneder fra den dato, hvor det blev udstedt i udførselslandet, og skal inden for samme periode fremlægges for indførselslandets toldmyndigheder.

2. Oprindelsesbeviser, som fremlægges for indførselslandets toldmyndigheder efter udløbet af den i stk. 1 nævnte sidste frist, kan godtages som grundlag for anvendelse af bestemmelserne i artikel 67 om toldpræferencer, når overskridelsen af fristen skyldes ekstraordinære omstændigheder.

3. I andre tilfælde af forsinket fremlæggelse kan indførselslandets toldmyndigheder godtage oprindelsesbeviser, når produkterne frembydes for dem inden udløbet af nævnte frist.

4. Efter anmodning fra importøren kan toldmyndighederne i indførselsmedlemsstaten på de af dem fastsatte betingelser tillade, at der fremlægges et samled oprindelsesbevis for toldmyndighederne ved indførslen af den første sending for varer:

a) som har betydelig handelsværdi og indføres som led i regelmæssige og kontinuerlige transaktioner.

b) som er omfattet af én og samme salgskontrakt, når kontrahenterne er etableret i udførselslandet eller Fællesskabet

c) som henhører under samme (ottecifrede) kode i den kombinerede nomenklatur

d) som hidrører fra samme eksportør og er bestemt til samme importør, og for hvilke indførselsformaliteterne opfyldes ved det samme toldsted i Fællesskabet.

Denne procedure finder anvendelse for de mængder og det tidsrum, der fastsættes af de kompetente toldmyndigheder. Det pågældende tidsrum kan under ingen omstændigheder være længere end tre måneder.

Artikel 90c

1. Produkter, der indgår i småforsendelser fra private afsendere til private modtagere eller medbringes af rejsende i deres personlige bagage, kan indføres som produkter med oprindelsesstatus og være omfattet af de i artikel 67 omhandlede toldpræferencer, uden at det er nødvendigt at fremlægge et oprindelsescertifikat formular A eller en fakturaerklæring, forudsat at der er tale om indførsel uden erhvervsmæssig karakter, at det erklæres, at produkterne opfylder betingelserne i denne afdeling, og at der ikke er nogen tvivl om denne erklærings rigtighed.

2. Som indførsel helt uden erhvervsmæssig karakter anses lejlighedsvis indførsel, der udelukkende består af produkter bestemt til personlig brug for modtagerne eller de rejsende eller deres familie, og hvis beskaffenhed og mængde ikke giver anledning til tvivl om, at indførslen sker i ikke-erhvervsmæssigt øjemed.

Desuden må den samlede værdi af disse produkter ikke overstige 500 EUR, når der er tale om småforsendelser, eller 1200 EUR, når der er tale om produkter, der indgår i de rejsendes personlige bagage.

Artikel 91

1. Når artikel 67, stk. 2, 3 og 4, finder anvendelse, og et præferenceberettiget lands kompetente statslige myndigheder anmodes om at udstede et oprindelsescertifikat formular A for produkter, til hvis fremstilling der er medgået materialer med oprindelse i Fællesskabet, Norge eller Schweiz, benytter de som grundlag varecertifikatet EUR.1 eller, i givet fald, fakturaerklæringen.

2. Oprindelsescertifikater formular A, der udstedes som omhandlet i stk. 1, skal i rubrik 4 forsynes med en af følgende påtegninger: 'EC cumulation', 'Norway cumulation', 'Switzerland cumulation' eller 'Cumul CE', 'Cumul Norvège', 'Cumul Suisse'.

Artikel 92

Konstateres der mindre uoverensstemmelser mellem oplysningerne i et oprindelsescertifikat formular A, varecertifikat EUR.1 eller fakturaerklæringen og oplysningerne i de dokumenter, der forelægges toldstedet med henblik på opfyldelsen af formaliteterne i forbindelse med produkternes indførsel, medfører dette ikke i sig selv, at certifikatet eller fakturaerklæringen er ugyldigt, når det på fyldestgørende måde godtgøres, at dokumentet svarer til de frembudte produkter.

Klare formelle fejl som maskinskrivningsfejl på et oprindelsescertifikat formular A, et varecertifikat EUR.1 eller en fakturaerklæring bør ikke føre til, at det pågældende dokument afvises, hvis fejlene ikke er af en sådan karakter, at de rejser tvivl om rigtigheden af påtegningerne i dokumentet.

Underafdeling 3

Metoder for administrativt samarbejde

Artikel 93

1. De præferenceberettigede lande tilsender Kommissionen navne og adresser på deres statslige myndigheder, der kan udstede oprindelsescertifikater, formular A, aftryk af de stempler, som anvendes af disse myndigheder, samt navn og adresse på de statslige myndigheder, der er ansvarlige for kontrollen af oprindelsescertifikater formular A og fakturaerklæringer. Disse stempelaftryk er gyldige fra den dato, hvor de modtages af Kommissionen. Kommissionen videregiver disse oplysninger til medlemsstaternes toldmyndigheder. Når sådanne meddelelser finder sted som led i en ajourføring af tidligere meddelelser, angiver Kommissionen datoen for disse nye stempelaftryks gyldighed ud fra de oplysninger, der gives af de præferenceberettigede landes kompetente statslige myndigheder. Disse oplysninger behandles som fortrolige; dog kan toldmyndighederne i forbindelse med angivelse til overgang til fri omsætning give importøren eller dennes bemyndigede repræsentant adgang til at se de nævnte stempelaftryk.

2. Kommissionen offentliggør i De Europæiske Fællesskabers Tidende, C-udgaven, fra hvilken dato de i artikel 97 omhandlede nye præferenceberettigede lande har opfyldt forpligtelserne efter stk. 1.

3. Kommissionen tilsender de præferenceberettigede lande aftryk af de stempler, som anvendes af medlemsstaternes toldmyndigheder til udstedelse af varecertifikat EUR.1.

Artikel 93a

Ved anvendelse af bestemmelserne om de i artikel 67 omhandlede toldpræferencer skal de præferenceberettigede lande overholde eller sørge for overholdelse af reglerne for udfærdigelse og udstedelse af oprindelsescertifikat formular A, om betingelserne for anvendelse af fakturaerklæringer og om administrativt samarbejde.

Artikel 94

1. Efterfølgende kontrol af oprindelsescertifikater formular A og fakturaerklæringer skal foretages ved stikprøver, og i øvrigt når Fællesskabets toldmyndigheder nærer begrundet tvivl om dokumenternes ægthed, de pågældende produkters oprindelsesstatus eller opfyldelsen af de øvrige betingelser i denne afdeling.

2. Med henblik på gennemførelse af bestemmelserne i stk. 1 skal Fællesskabets toldmyndigheder tilbagesende oprindelsescertifikat formular A og fakturaen, hvis den er blevet forelagt, fakturaerklæringen eller en kopi af disse dokumenter til den kompetente statslige myndighed i det præferenceberettigede udførselsland, i givet fald med angivelse af årsagerne til, at der anmodes om kontrol. Samtlige dokumenter og oplysninger, som de er kommet i besiddelse af, og som tyder på, at angivelserne i oprindelsesbeviset er ukorrekte, fremsendes til støtte for anmodningen om kontrol.

Hvis indførselsmedlemsstatens toldmyndigheder træffer afgørelse om at suspendere anvendelsen af de i artikel 67 omhandlede toldpræferencer, medens de afventer resultatet af kontrollen, skal de tilbyde at frigive produkterne til importøren med forbehold af de sikkerhedsforanstaltninger, de måtte finde nødvendige.

3. Når der i medfør af stk. 1 fremsættes anmodning om efterfølgende kontrol, skal denne kontrol foretages og resultatet meddeles toldmyndighederne i Fællesskabet senest inden seks måneder. Resultatet af undersøgelsen skal gore det muligt at afgøre, om det pågældende oprindelsesbevis vedrører de produkter, der faktisk er udført, og om de pågældende produkter kan anses som produkter med oprindelsesstatus i et præferenceberettiget land eller i Fællesskabet.

4. For de oprindelsescertifikater formular A, der er udstedt i overensstemmelse med artikel 91, skal svaret indeholde en kopi/kopier af det/de pågældende varecertifikat/er EUR.1 eller fakturaerklæring/er, der er benyttet som grundlag.

5. Hvis der i tilfælde, hvor der er begrundet tvivl, ikke foreligger svar inden udløbet af den i stk. 3 anførte frist på seks måneder, eller hvis svaret ikke indeholder tilstrækkelige oplysninger til at fastslå de pågældende dokumenters ægthed eller produkternes virkelige oprindelse, rettes der på ny henvendelse til de pågældende kompetente myndigheder. Hvis resultaterne af undersøgelsen ikke sendes til de anmodende myndigheder senest fire måneder efter en sådan ny henvendelse, eller hvis svaret ikke indeholder tilstrækkelige oplysninger til at fastslå det pågældende dokuments ægthed eller produkternes virkelige oprindelse, afslår de nævnte myndigheder at indrømme toldpræferencer, medmindre der foreligger ekstraordinære omstændigheder.

Bestemmelserne i første afsnit finder anvendelse mellem lande i samme regionale sammenslutning med henblik på efterfølgende kontrol af oprindelsescertifikater formular A, der er udstedt i overensstemmelse med denne afdeling.

6. Hvis det af kontrolproceduren eller andre foreliggende oplysninger synes at fremgå, at denne afdelings bestemmelser overtrædes, skal det præferenceberettigede udførselsland på eget initiativ eller på Fællesskabets anmodning hurtigt foretage eller lade foretage passende undersøgelser for at afsløre og forebygge sådanne overtrædelser. Fællesskabet kan med henblik herpå deltage i disse undersøgelser.

7. Med henblik på efterfølgende kontrol af oprindelsescertifikater formular A skal den kompetente statslige myndighed i det præferenceberettigede udførselsland i mindst tre år opbevare kopier af certifikaterne samt eventuelle eksportdokumenter, hvortil de henviser.

Artikel 95

Bestemmelserne i artikel 78, stk. 1, litra c) og i artikel 88 finder kun anvendelse, for så vidt som Norge og Schweiz inden for rammerne af de toldpræferencer, som af disse lande indrømmes visse produkter med oprindelse i udviklingslande, anvender bestemmelser, der svarer til Fællesskabets.

Kommissionen underretter medlemsstaternes toldmyndigheder om Norges og Schweiz' indførelse af sådanne bestemmelser og meddeler, fra hvilken dato de i artikel 78, stk. 1, litra c) og artikel 88 omhandlede bestemmelser samt de tilsvarende bestemmelser vedtaget af Norge og Schweiz finder anvendelse.

Disse bestemmelser finder anvendelse på betingelse af, at Fællesskabet, Norge og Schweiz har indgået en aftale, hvori det bl.a. fastsættes, at parterne yder hinanden den fornødne gensidige bistand til administrativt samarbejde.

Underafdeling 4

Ceuta og Melilla

Artikel 96

1. Udtrykket 'Fællesskabet' i denne afdeling omfatter ikke Ceuta og Melilla. Udtrykket 'produkter med oprindelse i Fællesskabet' omfatter ikke produkter med oprindelse på Ceuta og Melilla.

2. Denne afdeling finder tilsvarende anvendelse ved bestemmelsen af, om produkter kan anses som produkter med oprindelsesstatus i det GSP-præferenceberettigede udførselsland, når de indføres i Ceuta og Melilla, eller som produkter med oprindelsesstatus i Ceuta og Melilla.

3. Ceuta og Melilla betragtes som et enkelt territorium.

4. Bestemmelserne i denne afdeling om udstedelse, anvendelse og efterfølgende kontrol af oprindelsescertifikater formular A finder tilsvarende anvendelse på produkter med oprindelse i Ceuta og Melilla.

5. Det påhviler de spanske toldmyndigheder at sikre anvendelsen af denne afdeling i Ceuta og Melilla.

Underafdeling 5

Afsluttende bestemmelse

Artikel 97

Når et land eller territorium optages eller genoptages som GSP-berettiget land for de produkter, der er omfattet af de Rådets relevante forordninger og EKSF-beslutningen, er varer med oprindelse i det pågældende land eller territorium GSP-berettiget på betingelse af, at de først udføres fra det pågældende land eller territorium på eller efter den i artikel 93, stk. 2, omhandlede dato.

Afdeling 2

Republikkerne Albanien, Bosnien-Hercegovina og Kroatien; Den Tidligere Jugoslaviske Republik Makedonien (for vin) og Republikken Slovenien (for vin)

Underafdeling 1

Definition af begrebet produkter med oprindelsesstatus

Artikel 98

1. Ved anvendelse af bestemmelserne om de toldpræferencer, som indrømmes af Fællesskabet for produkter med oprindelse i Republikkerne Albanien, Bosnien-Hercegovina, Kroatien, Den Tidligere Jugoslaviske Republik Makedonien (for vin) og Republikken Slovenien (for vin), i det følgende benævnt 'præferenceberettigede republikker', anses nedenstående produkter for at have oprindelse i en præferenceberettiget republik:

a) produkter, der fuldt ud er fremstillet i den pågældende præferenceberettigede republik, jf. artikel 99

b) produkter, der er fremstillet i den pågældende præferenceberettigede republik, og til hvis fremstilling der er medgået andre produkter end dem, der er nævnt i litra a), på betingelse af at produkterne har undergået en tilstrækkelig bearbejdning eller forarbejdning, jf. artikel 100.

2. Ved anvendelse af bestemmelserne i denne afdeling anses produkter med oprindelse i Fællesskabet, jf. stk. 3, som produkter med oprindelse i en præferenceberettiget republik, forudsat at de i den pågældende præferenceberettigede republik undergår en mere vidtgående bearbejdning eller forarbejdning end den, der er omhandlet i artikel 101.

3. Bestemmelserne i stk. 1 finder tilsvarende anvendelse for at fastslå oprindelsen af produkter fremstillet i Fællesskabet.

Artikel 99

1. Som produkter, der fuldt ud er fremstillet i en præferenceberettiget republik eller i Fællesskabet, anses følgende:

a) mineralske produkter, som er udvundet af deres jord eller havbund

b) vegetabilske produkter, der er høstet dér

c) levende dyr, som er født og opdrættet dér

d) produkter fra levende dyr, som opdrættet dér

e) produkter fra jagt og fiskeri, som drives dér

f) produkter fra havfiskeri og andre produkter fra havet, som er optaget af deres fartøjer uden for deres søterritorier

g) produkter, som er fremstillet på deres fabriksskibe udelukkende på grundlag af de i litra f) nævnte produkter

h) brugte genstande, som indsamles dér og kun anvendes til genindvinding af råmaterialer

i) affald og skrot, der hidrører fra fremstillingsvirksomhed, som udøves dér

j) produkter, som er udvundet af havbunden eller -undergrunden beliggende uden for deres søterritorier, for så vidt de har eneret på udnyttelsen af denne havbund eller -undergrund

k) varer, som er fremstillet dér udelukkende på grundlag af de i litra a) til j) nævnte produkter.

2. Udtrykket 'deres fartøjer' og 'deres fabriksskibe' i stk. 1, litra f) og g), omfatter kun de fartøjer og fabriksskibe:

- som er registreret eller anmeldt i den præferenceberettigede republik eller i en EF-medlemsstat

- som fører en præferenceberettiget republiks flag eller en EF-medlemsstats flag

- som mindst for 50 %'s vedkommende ejes af statsborgere i en præferenceberettiget republik eller i EF-medlemsstaterne eller af et selskab, hvis hovedsæde ligger i den præferenceberettigede republik eller i en af disse stater, hvis administrerende direktør eller direktører, hvis formand for bestyrelsen eller tilsynsrådet samt flertallet af disse organers medlemmer er statsborgere i den præferenceberettigede republik eller i EF-medlemsstaterne, og hvis kapital desuden, når det drejer sig om selskaber, for mindst halvdelens vedkommende tilhører den pågældende præferenceberettigede republik eller EF-medlemsstaterne, offentlige institutioner eller statsborgere i den præferenceberettigede republik eller i EF-medlemsstaterne

- hvis kaptajn og officerer er statsborgere i den pågældende præferenceberettigede republik eller i EF-medlemsstaterne, og

- hvis besætning er sammensat således, at mindst 75 % er statsborgere i den pågældende præferenceberettigede republik eller i EF-medlemsstaterne.

3. Udtrykkene 'præferenceberettiget republik' og 'Fællesskabet' omfatter også disse præferenceberettigede republikkers og EF-medlemsstaternes søterritorier.

4. Fartøjer, der befinder sig på det åbne hav, navnlig fabriksskibe, om bord på hvilke fangsten bearbejdes eller forarbejdes, anses for at udgøre en del af disse præferenceberettigede republikkers eller den EF-medlemsstats område, hvorunder de hører, forudsat at de opfylder de i stk. 2 fastsatte betingelser.

Artikel 100

Ved anvendelsen af artikel 98 anses produkter, som ikke er fuldt ud fremstillet i en præferenceberettiget republik eller Fællesskabet, for at have undergået tilstrækkelig bearbejdning eller forarbejdning, når betingelserne på listen i bilag 15 er opfyldt.

Ovennævnte betingelser angiver for alle produkter, der er omfattet af denne afdeling, hvilken bearbejdning eller forarbejdning der skal foretages af de materialer uden oprindelsesstatus, der anvendes til fremstillingen, og gælder kun for disse materialer.

Hvis et produkt, som har opnået oprindelsesstatus, fordi de på listen angivne betingelser er opfyldt, anvendes til fremstilling af et andet produkt, gælder de betingelser, som er angivet for det produkt, i hvilket det indarbejdes, ikke for det, og der skal ikke tages hensyn til de materialer uden oprindelsesstatus, som eventuelt er anvendt ved fremstillingen af det.

Artikel 101

1. Med forbehold af stk. 2 anses følgende bearbejdninger eller forarbejdninger som utilstrækkelige til at give produkterne oprindelsesstatus, uanset om betingelser i artikel 100 er opfyldt:

a) behandlinger, som har til formål at sikre, at produkternes tilstand ikke forringes under transport og oplagring (lufttilførsel, strækning, tørring, afkøling, anbringelse i saltvand, svovlholdigt vand eller i vand, der er tilsat andre stoffer, fjernelse af beskadigede eller fordærvede dele og lignende)

b) enkle foranstaltninger som afstøvning, sigtning, sortering, klassificering, sammenstilling (herunder samling i sæt), vask, maling og tilskæring

c) i) udskiftning af emballage og adskillelse og samling af kolli

ii) enkel aftapning, påfyldning af flakoner, anbringelse i sække, etuier, æsker, på bræt, plader eller bakker mv. samt alle andre enkle emballeringsarbejder

d) anbringelse af mærker, etiketter eller andre lignende kendetegn på selve produkterne eller deres emballage

e) enkel blanding af produkter, også af forskellig art, når en eller flere af bestanddelene i blandingen ikke opfylder betingelserne i denne afdeling for at kunne anses som produkter med oprindelsesstatus i en præferenceberettiget republik eller i Fællesskabet

f) enkel samling af dele for at kunne danne et komplet produkt

g) kombination af to eller flere af de i litra a)-f) nævnte arbejdsprocesser

h) slagtning af dyr.

2. Alle arbejdsprocesser, der udføres enten i en præferenceberettiget republik eller i Fællesskabet på et givet produkt, skal tages i betragtning samlet, når det bestemmes, om bearbejdningen eller forarbejdningen af det pågældende produkt skal anses som utilstrækkelig i henhold til stk. 1.

Artikel 101a

1. Den kvalificerende enhed for anvendelsen af bestemmelserne i denne afdeling er det produkt, der anses for at være basisenheden ved tarifering i det harmoniserede systems nomenklatur.

Heraf følger:

a) at når et produkt, der består af en gruppe eller samling af genstande, i henhold til det harmoniserede system tariferes under én og samme position, udgør helheden den kvalificerende enhed

b) at når en sending består af et antal identiske produkter, der tariferes under samme position i det harmoniserede system, tages hvert produkt for sig ved anvendelsen af bestemmelserne i denne afdeling.

2. Når emballagen i henhold til punkt 5 i de almindelige bestemmelser i det harmoniserede system er indbefattet i produktet ved tariferingen, skal dette også være tilfældet ved bestemmelsen af oprindelsen.

Artikel 102

1. Uanset artikel 100 kan materialer uden oprindelsesstatus anvendes til fremstilling af et givet produkt, forudsat at deres samlede værdi ikke overstiger 10 % af det færdige produkts pris ab fabrik.

Ingen af de på listen angivne procentdele for maksimumsværdien af materialer uden oprindelsesstatus må overstiges ved anvendelse af første afsnit.

2. Stk. 1 finder ikke anvendelse på produkter henhørende under kapitel 50-63 i det harmoniserede system.

Artikel 103

Tilbehør, reservedele og værktøj, der leveres som standardudstyr til materiel, maskiner, apparater eller køretøjer, og hvis pris er indbefattet i produktets pris eller ikke faktureres særskilt, betragtes som værende en del af dette materiel eller disse maskiner, apparater eller køretøjer.

Artikel 104

Sæt som defineret i punkt 3 i de almindelige bestemmelser i det harmoniserede system betragtes som produkter med oprindelsesstatus, når alle dele har oprindelsesstatus. Når et sæt bestær af produkter med og uden oprindelsesstatus, anses sættet som helhed dog for at have oprindelsesstatus, hvis værdien af de produkter, der ikke har oprindelsesstatus, ikke overstiger 15 % af sættets pris ab fabrik.

Artikel 105

Ved bestemmelse af, om et produkt har oprindelsesstatus, er det ikke nødvendigt at undersøge, om følgende, som må anvendes ved dets fremstilling, har oprindelsesstatus:

a) elektrisk energi og brændsel

b) anlæg og udstyr

c) maskiner og værktøj

d) varer, som ikke indgår i og ikke er bestemt til at indgå i det pågældende produkts endelige sammensætning.

Artikel 106

Betingelserne i denne afdeling vedrørende opnåelse af oprindelsesstatus skal til enhver tid være opfyldt i den præferenceberettigede republik eller i Fællesskabet.

Såfremt varer med oprindelsesstatus, der er udført fra den præferenceberettigede republik eller fra Fællesskabet til et andet land, genindføres, anses de som varer uden oprindelsesstatus, medmindre det over for de kompetente myndigheder kan godtgøres:

- at de genindførte varer er de samme varer som dem, der blev udført, og

- at de ikke har undergået nogen behandling, ud over hvad der var nødvendigt for deres bevarelse, medens de befandt sig i det pågældende land eller blev udført.

Artikel 107

1. Nedenstående produkter anses for at være transporteret direkte fra den præferenceberettigede republik til Fællesskabet eller fra Fællesskabet til samme præferenceberettigede republik:

a) produkter, hvis transport foregår uden passage af noget andet lands territorium

b) produkter, der udgør en enkelt sending, og hvis transport foregår gennem andre landes territorier end den præferenceberettigede republik eller Fællesskabet, eventuelt med omladning eller midlertidig oplagring i disse territorier, forudsat at de er forblevet under toldmyndighedernes tilsyn i transit- eller oplagringslandet og dér ikke har undergået anden behandling end losning og lastning eller enhver anden behandling, der skal sikre, at deres tilstand ikke forringes

c) produkter, hvis transport foregår i rørledninger uden afbrydelse gennem andre landes territorier end dem præferenceberettigede republiks eller Fællesskabets territorium.

2. Som dokumentation for, at betingelserne i stk. 1, litra b), er opfyldt, skal der for de kompetente toldmyndigheder fremlægges:

a) enten et gennemgående transportdokument, som dækker passagen fra udførselslandet gennem transitlandet

b) eller en erklæring fra toldmyndighederne i transitlandet, der indeholder:

- en nøjagtig beskrivelse af produkterne

- datoen for produkternes losning og lastning, og hvis det er relevant, angivelse af de anvendte fartøjers navne eller af de andre anvendte transportmidler, og

- dokumenterede oplysninger om de nærmere omstændigheder, under hvilke produkterne har henligget i transitlandet

c) eller i mangel heraf enhver anden dokumentation.

Artikel 108

1. Produkter med oprindelsesstatus, der afsendes fra en præferenceberettiget republik til en udstilling i et andet land, og som efter udstillingen sælges til indførsel i Fællesskabet, er ved indførslen omfattet af de i artikel 98 omhandlede toldpræferencer, forudsat at de opfylder de i denne afdeling fastsatte betingelser for at kunne anerkendes som produkter med oprindelsesstatus i den pågældende præferenceberettigede republik, og at det over for de kompetente toldmyndigheder i Fællesskabet kan godtgøres:

a) at en eksportør har afsendt produkterne direkte fra den præferenceberettigede republik til det land, hvor udstillingen holdes, og har udstillet dem dér

b) at denne eksportør har solgt produkterne eller på anden måde overdraget dem til en modtager i Fællesskabet

c) at produkterne under udstillingen eller umidelbart derefter er afsendt til Fællesskabet i den stand, i hvilken de blev afsendt til udstillingen, og

d) at produkterne fra det tidspunkt, da de blev afsendt til udstillingen, ikke har været benyttet til andre formål end til fremvisning på udstillingen.

2. Et varecertifikat EUR.1 skal fremlægges for toldmyndighederne i Fællesskabet på de normale betingelser. Udstillingens navn og adresse skal anføres derpå. Om fornødent kan der kræves supplerende dokumentation for produkternes art og for de omstændigheder, under hvilke de har været udstillet.

3. Stk. 1 gælder for alle udstillinger, messer og tilsvarende offentlige arrangementer af kommerciel, industriel, landbrugsmæssig eller håndvårksmæssig karakter, under hvilke produkterne er under konstant toldkontrol, og som ikke er tilrettelagt med privat formål i forretninger eller handelslokaler med henblik på salg af udenlandske produkter.

Underafdeling 2

Bevis for oprindelse

Artikel 109

Produkter med oprindelsesstatus i de præferenceberettigede republikker er omfattet af de toldpræferencer, der er omhandlet i artikel 98, såfremt de forelægges enten:

a) et varecertifikat EUR. 1, hvortil modellen findes i bilag 21, eller

b) i de i artikel 116, stk. 1, fastsatte tilfælde, en erklæring, hvortil teksten findes i bilag 22, og som afgives af eksportøren på en faktura, følgeseddel eller ethvert andet handelsdokument, som beskriver de pågældende produkter tilstrækkelig detaljeret til, at de kan identificeres (i det følgende benævnt 'fakturaerklæring').

a) VARECERTIFIKAT EUR.1

Artikel 110

1. Produkter med oprindelsesstatus i henhold til denne afdeling kan, for så vidt som de er blevet transporteret direkte til Fællesskabet som defineret i artikel 107, indføres i Fællesskabet med de toldpræferencer, der er omhandlet i artikel 98, såfremt der forelægges et varecertifikat EUR.1, der er udstedt enten af toldmyndighederne eller andre kompetente statslige myndigheder i Albanien, Bosnien-Hercegovina, Kroatien, Den Tidligere Jugoslaviske Republik Makedonien eller Slovenien, og forudsat at disse kompetente myndigheder i de præferenceberettigede republikker

- har givet Kommissionen de i artikel 121 fastsatte oplysninger, og

- bistår Fællesskabet ved at lade medlemsstaternes toldmyndigheder verificere dokumentets ægthed eller nøjagtigheden af oplysningerne om de pågældende produkters virkelige oprindelse.

2. Et varecertifikat EUR.1 må kun udstedes som dokumentation for anvendelse af de toldpræferencer, der er omhandlet i artikel 98.

3. Et varecertifikat EUR.1 udstedes kun efter skriftlig ansøgning fra eksportøren eller dennes bemyndigede repræsentant på førstnævntes ansvar. Ansøgningen skal fremsættes på den formular, der er vist i bilag 21, og som udfyldes i overensstemmelse med denne underafdeling.

Ansøgninger om varecertifikater EUR.1 skal opbevares i mindst tre år af de kompetente statslige myndigheder i den præferenceberettigede republik eller af toldmyndighederne i udførselsmedlemsstaten.

4. Eksportøren eller dennes bemyndigede repræsentant fremlægger sammen med ansøgningen alle egnede dokumenter, der kan bevise, at de produkter, der skal udføres, opfylder betingelserne for udstedelse af et varecertifikat EUR.1.

Den pågældende forpligter sig til på forlangende af de kompetente myndigheder at forelægge al yderligere dokumentation, som disse finder nødvendig med henblik på at fastslå rigtigheden af oprindelsesstatus for de produkter, der er omfattet af præferencebehandlingen, samt til at acceptere enhver kontrol fra de pågældende myndigheders side af regnskaber og af de nærmere omstændigheder ved fremstillingen af de pågældende produkter.

5. Varecertifikat EUR.1 udstedes af de kompetente statslige myndigheder i den præferenceberettigede republik eller af toldmyndighederne i udførselsmedlemsstaten, hvis de varer, der skal udføres, kan anses som produkter med oprindelsesstatus som fastsat i denne afdeling.

6. Da varecertifikatet EUR.1 udgør adkomstdokumentet for anvendelse af den i artikel 98 fastsatte toldpræferenceordning, påhviler det de kompetente myndigheder i den præferenceberettigede republik eller udførselsmedlemsstatens toldmyndigheder at tage de nødvendige skridt til at undersøge varernes oprindelsesstatus og kontrollere de øvrige oplysninger i certifikatet.

7. Med henblik på at fastslå, om betingelserne i stk. 5 er opfyldt, har de kompetente statslige myndigheder i den præferenceberettigede republik eller toldmyndighederne i udførselsmedlemsstaten ret til at kræve yderligere dokumentation forelagt eller til at foretage enhver kontrol, som de måtte finde hensigtsmæssig.

8. Det påhviler den kompetente statslige myndighed i den præferenceberettigede republik eller toldmyndighederne i udførselsmedlemsstaten at påse, at de i stk. 1 nævnte formularer er udfyldt korrekt.

9. Datoen for udstedelsen af varecertifikat EUR.1 skal anføres i den rubrik i certifikatet, der er forbeholdt toldmyndighederne.

10. Varecertifikat EUR.1 udstedes af de kompetente statslige myndigheder i den præferenceberettigede republik eller af toldmyndighederne i udførselsmedlemsstaten ved udførslen af de produkter, som det vedrører. Det stilles til rådighed for eksportøren, sa snart udførsten faktisk har fundet sted eller er sikret.

Artikel 111

Når produkter henhørende under afsnit XVI eller XVII eller pos. 7308 eller 9406 i det harmoniserede system på importørens anmodning og på de af indførselslandets toldmyndigheder fastsatte vilkår indføres i demonteret eller ikke-monteret stand i henhold til punkt 2a i de almindelige bestemmelser i det harmoniserede system, og denne indførsel finder sted i form af delforsendelser, skal der ved indførslen af den første delforsendelse fremlægges et samlet bevis for disse produkters oprindelse for toldmyndighederne.

Artikel 112

Et oprindelsesesbevis fremlægges for toldmyndighederne i indførselsmedlemsstaten efter reglerne i kodeksens artikel 62. Disse myndigheder kan forlange en oversættelse af oprindelsesbeviset; de kan desuden kræve, at indførselsangivelsen suppleres med en erklæring fra importøren om, at produkterne opfylder de betingelser, der kræves for anvendelsen af denne afdeling.

Artikel 113

1. Uanset artikel 110, stk. 10, kan et varecertifikat EUR.1 undtagelsesvis udstedes efter udførslen af de produkter, som det vedrører, såfremt:

a) det på grund af fejltagelser, uforsætlige undladelser eller særlige omstændigheder ikke er blevet udstedt ved udførslen, eller

b) det over for de kompetente myndighederne godtgøres, at varecertifikat EUR.1 er blevet udstedt, men af tekniske årsager ikke er blevet godtaget ved indførslen.

2. De kompetente statslige myndigheder må kun udstede et varecertifikat EUR.1 efterfølgende, når de har kontrolleret, at oplysningerne i eksportørens anmodning er i overensstemmelse med oplysningerne i de tilsvarende eksportdokumenter, og at der ikke er udstedt et i henhold til denne afdeling gyldigt varecertifikat EUR.1 ved udførslen af de pågældende produkter.

3. På varecertifikater EUR.1, der udstedes efterfølgende, skal anføres en af følgende påtegninger:

- 'EXPEDIDO A POSTERIORI',

- 'UDSTEDT EFTERFØLGENDE',

- 'NACHTRÄGLICH AUSGESTELLT',

- 'ΕΚΔΟΘΕΝ ΕΚ ΤΩΝ ΥΣΤΕΡΩΝ',

- 'ISSUED RETROSPECTIVELY',

- 'DÉLIVRÉ A POSTERIORI',

- 'RILASCIATO A POSTERIORI',

- 'AFGEGEVEN A POSTERIORI',

- 'EMITIDO A POSTERIORI',

- 'ANNETTU JÄLKIKÄTEEN',

- 'UTFÄRDAT I EFTERHAND'.

4. Den påtegning, der er nævnt i stk. 3, anføres i rubrikken 'Bemærkninger' på varecertifikat EUR.1.

Artikel 114

1. I tilfælde af tyveri, bortkomst eller ødelæggelse af et varecertifikat EUR.1 kan eksportøren henvende sig til de kompetente myndigheder, der udstedte det, og anmode om udstedelse af et duplikateksemplar på grundlag af de hos myndighederne beroende udførselsdokumenter.

2. På duplikateksemplarer, der bliver udstedt på denne måde, skal anføres en af følgende påtegninger:

- 'DUPLICADO',

- 'DUPLIKAT',

- 'DUPLIKAT',

- 'ΑΝΤΙΓΡΑΦΟ',

- 'DUPLICATE',

- 'DUPLICATA',

- 'DUPLICATO',

- 'DUPLICAAT',

- 'SEGUNDA VIA',

- 'KAKSOISKAPPALE',

- 'DUPLIKAT'.

3. De påtegninger, der er nævnt i stk. 2, skal anføres i rubrikken 'Bemærkninger' på varecertifikat EUR.1.

4. Duplikateksemplaret, på hvilket der skal anføres udstedelsesdato for det originale varecertifikat EUR.1, har gyldighed fra denne dato.

Artikel 115

Når produkter med oprindelsesstatus er under et toldsteds kontrol i Fællesskabet, skal det være muligt at erstatte det originale oprindelsesbevis met et andet eller flere andre varecertifikater EUR.1, når det skal benyttes til at sende alle eller nogle af disse produkter til et andet sted i Fællesskabet. Erstatningsvarecertifikater EUR.1 udstedes af det toldsted, hvis kontrol produkterne er undergivet.

b) FAKTURAERKLÆRING

Artikel 116

1. En fakturaerklæring kan udfærdiges:

a) af en godkendt fællesskabseksportør, som omhandlet i artikel 117, eller

b) af enhver eksportør angående enhver sending, der består af en eller flere pakker indeholdende produkter med oprindelsesstatus, hvis samlede værdi ikke overstiger 6000 EUR, og forudsat at den i artikel 110, stk.1 omhandlede bistand også omfatter sådanne fakturaerklæringer.

2. Der kan udfærdiges en fakturaerklæring, hvis de pågældende produkter kan anses som produkter med oprindelse i Fællesskabet eller en præferenceberettiget republik og opfylder de øvrige betingelser i denne afdeling.

3. Den eksportør, som udfærdiger en fakturaerklæring, skal når som helst på begæring af toldmyndighederne i Fællesskabet eller de kompetente statslige myndigheder i en præferenceberettiget republik kunne fremlægge alle egnede dokumenter, som beviser, at de pågældende produkter har oprindelsesstatus, og at de øvrige betingelser i denne afdeling er opfyldt.

4. Eksportøren skal udfærdige en fakturaerklæring ved maskinskrivning, stempling eller trykning af erklæringen, hvis tekst fremgår af bilag 22, på fakturaen, følgeseddelen eller et andet handelsdokument, ved anvendelse af en af de sproglige udgaver, der er vist i bilaget i overensstemmelse med udførselslandets lovgivning. Erklæringen kan også være håndskrevet; i så fald skal den være skrevet med blæk og med blokbogstaver.

5. Fakturaerklæringer skal være forsynet med eksportørens personlige håndskrevne underskrift. En godkendt eksportør som omhandlet i artikel 117 kan dog undlade at underskrive sådanne erklæringer, forudsat at han skriftlig over for toldmyndighederne tilkendegiver, at han påtager sig det fulde ansvar for alle fakturaerklæringer, der angiver ham, som om de faktisk var forsynet med hans håndskrevne underskrift.

6. I de i stk. 1, litra b), nævnte tilfælde er anvendelsen af en fakturaerklæring undergivet følgende betingelser:

a) den skal påføres fakturaen for hver sending

b) hvis varerne i sendingen allerede er blevet kontrolleret i udførelseslandet med henblik på at fastslå deres oprindelsesstatus, kan eksportøren angive det i fakturaerklæringen.

Bestemmelser i første afsnit fritager ikke eksportøren for i givet fald at opfylde de øvrige formaliteter, der er fastsat i told- og postforskrifterne.

Artikel 117

1. Fællesskabets toldmyndigheder kan give enhver eksportør, i det følgende benævnt 'godkendt eksportør', der hyppigt forsender produkter med oprindelse i Fællesskabet som omhandlet i artikel 98, stk. 2, og som til toldmyndighedernes tilfredshed giver alle de nødvendige garantier, således at det kan efterprøves, at de pågældende produkter har oprindelsesstatus, og at de øvrige betingelser i denne afdeling er opfyldt, tilladelse til at udfærdige fakturaerklæringer, uanset de pågældende produkters værdi.

2. Toldmyndighederne kan indrømme status som godkendt eksportør og til denne tilladelse knytte alle de betingelser, som de finder hensigtsmæssige.

3. Toldmyndighederne giver den godkendte eksportør et toldtilladelsesnummer, som skal angives på fakturaerklæringen.

4. Toldmyndighederne kontrollerer den brug, som den godkendte eksportør gør af tilladelsen.

5. Toldmyndighederne kan når som helst trække tilladelsen tilbage. De skal gøre dette, når den godkendte eksportør ikke længere giver de i stk. 1 omhandlede garantier, ikke opfylder de i stk. 2 omhandlede betingelser eller på anden måde gør ukorrekt brug af tilladelsen.

Artikel 118

1. Et oprindelsesbevis er gyldig i fire måneder fra den dato, hvor det blev udstedt i udførselslandet, og skal inden for samme periode fremlægges for indførselslandets toldmyndigheder.

2. Oprindelsesbeviser, som fremlægges for indførselslandets toldmyndigheder efter udløbet af den i stk. 1 nævnte sidste frist, kan godtages som grundlag for anvendelse af bestemmelserne i artikel 98 om toldpræferencer, når overskridelsen af fristen skyldes ekstraordinære omstændigheder.

3. I andre tilfælde af forsinket fremlæggelse kan indførselslandets toldmyndighederne godtage oprindelsesbeviser, når produkterne frembydes for dem inden udløbet af nævnte frist.

4. Efter anmodning fra importøren kan toldmyndighederne i indførselsmedlemsstaten på de af den fastsatte betingelser tillade, at der fremlægges et samlet oprindelsesbevis for toldmyndighederne ved indførslen af den første sending for varer:

a) som har betydelig handelsværdi og indføres som led i regelmæssige og kontinuerlige transaktioner

b) som er omfattet af én og samme salgskontrakt, når kontrahenterne er etableret i udførselslandet eller Fællesskabet

c) som henhører under samme (ottecifrede) kode i den kombinerede nomenklatur

d) som hidrører fra samme eksportør og er bestemt til samme importør, og for hvilke indførselsformaliteterne opfyldes ved det samme toldsted i Fællesskabet

Denne procedure finder anvendelse for de mængder og det tidsrum, der fastsættes af de kompetente toldmyndigheder. Det pågældende tidsrum kan under ingen omstændigheder være længere end tre måneder.

Artikel 119

1. Produkter, der indgår i småforsendelser fra private afsendere til private modtagere eller medbringes af rejsende i deres personlige bagage, kan indføres som produkter med oprindelsesstatus og være omfattet af de i artikel 98 omhandlede toldpræferencer, uden at det er nødvendigt at fremlægge et varecertifikat EUR.1 eller en fakturaerklæring, forudsat at der er tale om indførsel uden erhvervsmæssig karakter, at det erklæres, at produkterne opfylder betingelserne i denne afdeling, og at der ikke er nogen tvivl om denne erklærings rigtighed.

2. Som indførsel helt uden erhvervsmæssig karakter anses lejlighedsvis indførsel, der udelukkende består af produkter bestemt til personlig brug for modtagerne eller de rejsende eller deres familie, og hvis beskaffenhed og mængde ikke giver anledning til tvivl om, at indførslen sker i ikke-erhvervsmæssigt øjemed.

Desuden må den samlede værdi af disse produkter ikke overstige 500 EUR, når der er tale om småforsendelser, eller 1200 EUR, når der er tale om produkter, der indgår i de rejsendes personlige bagage.

Artikel 120

Konstateres der mindre uoverensstemmelser mellem oplysningerne i et oprindelsesbevis og oplysningerne i de dokumenter, der forelægges toldstedet med henblik på opfyldelse af formaliteterne i forbindelse med produkternes indførsel, medfører dette ikke i sig selv, at et oprindelsesbevis er ugyldigt, når det på fyldestgørende måde godtgøres, at dokumentet svarer til de frembudte produkter.

Klare, formelle fejl som maskinskrivningsfejl på et oprindelsesbevis bør ikke føre til, at det pågældende dokument afvises, hvis fejlene ikke er af en sådan karakter, at de rejser tvivl om rigtigheden af påtegningerne i dokumentet.

Underafdeling 3

Metoder for administrativt samarbejde

Artikel 121

1. De præferenceberettigede republikker tilsender Kommissionen navne og adresser på deres statslige myndigheder, der kan udstede varecertifikater EUR.1, aftryk af de stempler, som anvendes af disse myndigheder, samt navn og adresse på de statslige myndigheder, der er ansvarlige for kontrollen af varecertifikater EUR.1 og fakturaerklæringer. Disse stempelaftryk er gyldige fra den dato, hvor de modtages af Kommissionen. Kommissionen videregiver disse oplysninger til medlemsstaternes toldmyndigheder. Når sådanne meddelelser finder sted som led i en ajourføring af tidligere meddelelser, angiver Kommissionen datoen for de nye stempelaftryks gyldighed ud fra de oplysninger, der gives af de præferenceberettigede republikkers kompetente statslige myndigheder. Disse oplysninger behandles som fortrolige; dog kan toldmyndighederne i forbindelse med angivelse til overgang til fri omsætning give importøren eller dennes bemyndigede repræsentant adgang til at se de nævnte stempelaftryk.

2. Kommissionen tilsender de præferenceberettigede republikker aftryk af de stempler, som anvendes af medlemsstaternes toldmyndigheder til udstedelelse af varecertifikat EUR.1.

Artikel 122

1. Efterfølgende kontrol af varecertifikater EUR.1 og fakturaerklæringer skal foretages ved stikprøver, og i øvrigt når indførselsmedlemsstatens toldmyndigheder eller de kompetente statslige myndigheder i de præferenceberettigede republikker nærer begrundet tvivl om dokumenternes ægthed, de pågældende produkters oprindelsesstatus eller opfyldelsen af de øvrige betingelser i denne afdeling.

2. Med henblik på gennemførelse af bestemmelserne i stk. 1 skal de kompetente myndigheder i indførselsmedlemsstaten eller den præferenceberettigede republik tilbagesende varecertifikatet EUR.1 og fakturaen, hvis den er blevet forelagt, fakturaerklæringen eller en kopi af disse dokumenter til de kompetente myndigheder i den pågældende præferenceberettigede republik eller i udførselsmedlemsstaten, i givet fald med angivelse af årsagerne til, at der anmodes om kontrol. Samtlige dokumenter og oplysninger, som de er kommet i besiddelse af, og som tyder på, at angivelserne i oprindelsesbeviset er ukorrekte, fremsendes til støtte for anmodningen om kontrol.

Hvis indførselsmedlemsstatens toldmyndigheder træffer afgørelse om at suspendere anvendelsen af de i artikel 98 omhandlede toldpræferencer, medens de afventer resultatet af kontrollen, skal de tilbyde at frigive produkterne til importøren med forbehold af de sikkerhedsforanstaltninger, de måtte finde nødvendige.

3. Indførselsmedlemsstatens toldmyndigheder eller de kompetente myndigheder i den præferenceberettigede republik underrettes om resultatet af kontrollen senest inden seks måneder. Resultatet af undersøgelsen skal gøre det muligt at afgøre, om det pågældende oprindelsesbevis vedrører de produkter, der faktisk er udført, og om de pågældende produkter kan anses som produkter med oprindelsesstatus i den præferenceberettigede republik eller i Fællesskabet.

4. Hvis der i tilfælde, hvor der er begrundet tvivl, ikke foreligger svar inden udløbet af den i stk. 3 anførte frist på seks måneder, eller hvis svaret ikke indeholder tilstrækkelige oplysninger til at fastslå de pågældende dokumenters ægthed eller produkternes virkelige oprindelse, rettes der på ny henvendelse til de pågældende kompetente myndigheder. Hvis resultaterne af undersøgelsen ikke sendes til de anmodende myndigheder senest fire måneder efter en sådan henvendelse, eller hvis svaret ikke indeholder tilstrækkelige oplysninger til at fastslå det pågældende dokumenters ægthed eller produkternes virkelige oprindelse, afslår de nævnte myndigheder at indrømme toldpræferencer, medmindre der foreligger ekstraordinære omstændigheder.

5. Hvis det af kontrolproceduren eller andre foreliggende oplysninger synes at fremgå, at denne afdelings bestemmelser overtrædes, skal den præferenceberettigede udførselsrepublik på eget initiativ eller på Fællesskabets anmodning hurtigt foretage eller lade foretage passende undersøgelser for at afsløre og forebygge sådanne overtrædelser. Fællesskabet kan med henblik herpå deltage i disse undersøgelser.

6. Med henblik på efterfølgende kontrol af varecertifikater EUR.1 skal de kompetente statslige myndigheder i den præferenceberettigede republik eller toldmyndighederne i udførselsmedlemsstaten i mindst tre år opbevare kopier af certifikater samt eventuelle eksportdokumenter, hvortil de henviser.

Underafdeling 4

Ceuta og Melilla

Artikel 123

1. Udtrykket 'Fællesskabet' i denne afdeling omfatter ikke Ceuta og Melilla. Udtrykket 'produkter med oprindelse i Fællesskabet' omfatter ikke produkter med oprindelse i Ceuta og Melilla.

2. Denne afdeling finder tilsvarende anvendelse ved bestemmelsen af, om produkter kan anses som produkter med oprindelsesstatus i den præferenceberettigede republik, når de indføres i Ceuta og Melilla, eller som produkter med oprindelsesstatus i Ceuta og Melilla.

3. Ceuta og Melilla betragtes som et enkelt territorium.

4. Bestemmelserne i denne afdeling om udstedelse, anvendelse og efterfølgende kontrol af varecertifikat EUR.1 finder tilsvarende anvendelse på produkter med oprindelse i Ceuta og Melilla.

5. Det påhviler de spanske toldmyndigheder at sikre anvendelsen af denne afdeling i Ceuta og Melilla."

6) I artikel 237, stk. 1 og 4, erstattes "C1" og "C2/CP3" med henholdsvis "CN22" og "CN23".

7) Del II, toldmæssig bestemmelse eller anvendelse, afsnit I, overgang til fri omsætning, kapitel 2 (artikel 291 til 308) affattes således:

"KAPITEL 2

Særligt anvendelsesformål

Artikel 291

1. Dette kapitel finder anvendelse i tilfælde, hvor varer, der overgår til fri omsætning med en toldlempelse eller til en nedsat importafgift eller til nulimportafgift på grund af deres særlige anvendelsesformål, er genstand for toldtilsyn med det særlige anvendelsesformål.

2. I dette kapitel forstås ved:

a) 'enhedsbevilling': en bevilling, der involverer forskellige toldadministrationer

b) 'bogholderi': bevillingshaverens handels-, skatte- eller andre regnskabspapirer eller data i dennes bogholderi

c) 'regnskaber': data indeholdende alle de nødvendige oplysninger og tekniske enkeltheder på et hvilket som helst medium til, at toldmyndighederne kan føre tilsyn med og kontrollere transaktionerne.

Artikel 292

1. Indrømmelse af toldlempelser i overensstemmelse med kodeksens artikel 21 forudsætter skriftlig bevilling, når varerne skal undergives toldtilsyn med den særlige anvendelse.

Når varer overgår til fri omsætning med nedsat afgift eller afgift til nulsats på grund af varernes særlige anvendelsesformål, og det i de gældende bestemmelser kræves, at varerne forbliver under toldtilsyn i overensstemmelse med kodeksens artikel 82, er en skriftlig bevilling nødvendig med henblik på toldtilsyn med det særlige anvendelsesformål.

2. Ansøgninger indgives skriftligt efter modellen i bilag 67. Ved skriftlig anmodning kan toldmyndighederne tillade fornyelse eller ændring af bevillingen.

3. Under særlige omstændigheder kan toldmyndighederne tillade, at angivelsen til fri omsætning enten skriftligt eller ved hjælp af edb efter den normale fremgangsmåde betragtes som en ansøgning om bevilling, forudsat at:

- ansøgningen kun involverer en enkelt toldadministration

- ansøgeren til fulde anvender varerne til det foreskrevne formål, og

- det sikres, at transaktionerne forløber korrekt.

4. Skønner toldmyndighederne, at nogle af oplysningerne i ansøgningen er utilstrækkelige, kan de anmode ansøgeren om at fremlægge yderligere enkeltheder.

Især i tilfælde, hvor ansøgningen fremsættes ved indgivelse af toldangivelse, skal toldmyndighederne - uden at dette i øvrigt berører artikel 218 - kræve, at ansøgningen vedlægges et dokument, hvori klarereren anfører mindst følgende oplysninger, medmindre disse oplysninger anses for at være unødvendige eller er anført på toldangivelsen:

a) ansøgerens, klarererens og den erhvervsdrivendes navn og adresse

b) det særlige anvendelsesformål

c) teknisk beskrivelse af varerne, de produkter, der fremkommer ved deres særlige anvendelse, og midler til at identificere dem

d) anslået udbyttesats eller metode, efter hvilken denne sats beregnes

e) anslået frist for anvendelse af varerne til det særlige formål

f) sted, hvor varerne anvendes til det særlige formål.

5. Ansøges der om en enhedsbevilling, er forudgående tilladelse fra toldmyndighederne nødvendig efter nedenstående procedure.

Ansøgningen indgives til toldmyndighederne, der er udpeget for det sted:

- hvor ansøgerens hovedbogholderi føres, hvilket letter revisionsbaseret kontrol, og hvor i det mindste en del af de af bevillingen dækkede transaktioner udføres, eller

- hvor varerne ellers anvendes til det foreskrevne formål.

Toldmyndighederne sender ansøgningen og bevillingsudkastet til de andre berørte toldmyndigheder, som inden 15 dage anerkender modtagelsen heraf.

De andre berørte toldmyndigheder meddeler eventuelle indsigelser inden 30 dage efter datoen for modtagelsen af bevillingsudkastet. Gøres der inden for denne frist indsigelse, og nås der ikke til enighed, afvises ansøgningen for den del, der er gjort insigelse mod.

Toldmyndighederne kan meddele bevilling, hvis de ikke inden 30 dage modtager nogen indsigelse mod bevillingsudkastet.

De toldmyndigheder, der meddeler bevillingen, sender en kopi deraf til alle de berørte toldmyndigheder.

6. Er to eller flere toldadministrationer i almindelighed enige om kriterierne og betingelserne for meddelelse af en enhedsbevilling, kan nævnte administrationer også erstatte forudgående konsultation ved en underretning. Underretningen skal altid være tilstrækkelig udtømmende, når en bevilling fornys eller tilbagekaldes.

Artikel 293

1. En bevilling efter modellen i bilag 67 meddeles personer, der er etableret i Fællesskabets toldområde, forudsat at følgende betingelser er opfyldt:

a) De pågældende aktiviteter er forenelige med det foreskrevne særlige anvendelsesformål og med bestemmelserne om overdragelse af varer i overensstemmelse med artikel 296, og det sikres, at transaktionerne forløber korrekt

b) ansøgeren yder enhver garanti for, at de transaktioner, der skal udføres, forløber korrekt, og påtager sig forpligtelsen til:

- helt eller delvist at anvende varerne til det foreskrevne formål eller overdrage dem og føre bevis for, at de er blevet anvendt eller overdraget i overensstemmelse med de gældende bestemmelser

- ikke at træffe foranstaltninger, som er uforenelige med det planlagte formål med den foreskrevne anvendelse

- at meddele de kompetente toldmyndigheder alle faktorer, der kan påvirke bevillingen

c) der sikres effektivt toldtilsyn, og toldmyndighedernes administrative foranstaltninger skal stå i rimeligt forhold til de økonomiske behov

d) der føres og opbevares passende regnskaber

e) der stilles sikkerhed, når toldmyndighederne skønner det nødvendigt.

2. I forbindelse med en ansøgning i medfør af artikel 292, stk. 3, meddeles bevillingen til personer, der er etableret i Fællesskabets toldområde, ved antagelse af toldangivelsen på de øvrige betingelser, der er omhandlet i stk. 1.

3. Bevillingen skal indeholde følgende oplysninger, medmindre sådanne oplysninger ikke skønnes nødvendige:

a) identifikation af bevillingshaveren

b) om nødvendigt KN- eller Taric-kode, varernes art og varebeskrivelse og beskrivelse af de særlige anvendelsesformål og bestemmelser vedrørende udbyttesatser

c) midler til og metoder for identifikation og toldtilsyn

d) fristen, inden for hvilken varerne skal være anvendt til det foreskrevne særlige formål

e) de toldsteder, hvor varerne angives til fri omsætning, og de steder, der skal føre tilsyn med ordningerne

f) de steder, hvor varerne skal anvendes til det foreskrevne særlige formål

g) eventuel sikkerhedsstillelse

h) bevillingens gyldighedsperiode

i) eventuelt mulighed for overdragelse af varerne i henhold til artikel 296, stk. 1

j) eventuelt forenklede ordninger for overdragelse af varerne i henhold til artikel 296, stk. 2, andet afsnit, og stk. 3

k) eventuelt forenklede fremgangsmåder, der tillades efter kodeksens artikel 76

l) kommunikationsmetoder.

4. Uden at dette berører artikel 294 får bevillingen virkning på den dato, hvor den udstedes, eller på enhver senere dato, der er angivet i bevillingen.

Artikel 294

1. Toldmyndighederne kan meddele en bevilling med tilbagevirkende kraft.

En bevilling udstedt med tilbagevirkende kraft får virkning på den dato, hvor ansøgningen indgives, jf. dog bestemmelserne i stk. 2 og 3.

2. Vedrører en ansøgning fornyelse af en bevilling for samme slags transaktioner og varer, kan bevillingen meddeles med tilbagevirkende kraft fra den dato, hvor den oprindelige bevillings gyldighedsperiode udløb.

3. Under ekstraordinære omstændigheder kan den tilbagevirkende kraft af en bevilling forlænges yderligere, men ikke til over et år før datoen for ansøgningens indgivelse, forudsat at der foreligger et dokumenteret økonomisk behov, og:

a) ansøgningen ikke er forbundet med forsøg på bedrageri eller åbenbar forsømmelighed

b) det af ansøgerens bogholderi fremgår, at alle kravene i forbindelse med ordningen kan anses for at være opfyldt, og at varerne, om nødvendigt, for at hindre ombytning kan identificeres for den pågældende periode, og at regnskaberne er af en sådan beskaffenhed, at ordningerne kan kontrolleres

c) alle nødvendige formaliteter til at bringe transaktionerne i overensstemmelse med reglerne kan opfyldes, også om nødvendigt ugyldiggørelse af angivelsen.

Artikel 295

Udløb af en bevillings gyldighedsperiode berører ikke varer, som var i fri omsætning i henhold til nævnte bevilling, inden den udløb.

Artikel 296

1. Varer kan overdrages mellem forskellige steder, der er angivet i samme bevilling, uden toldformaliteter.

2. Sker overdragelsen af varer mellem to bevillingshavere, der er etableret i forskellige medlemsstater, og de berørte toldmyndigheder ikke har aftalt forenklede procedurer i overensstemmelse med stk. 3, anvendes T5-kontroleksemplaret, der er vist i bilag 63, efter følgende procedure:

a) Overdrageren udfylder T5-kontroleksemplaret i tre eksemplarer (en original og to kopier). Kopierne nummereres på passende måde.

b) T5-kontroleksemplaret skal indeholde følgende:

- i rubrik A (Afgangsstedet), adresse på det kompetente toldsted, der er angivet i overdragereens bevilling

- i rubrik 2, overdragerens navn eller forretningsnavn, fuldstændige adresse og bevillingsnummer

- i rubrik 8, erhververens navn eller forretningsnavn, fuldstændige adresse og bevillingsnummer

- i rubrikken 'Vigtigt' og i rubrik B udstreges teksten

- i henholdsvis rubrik 31 og 33, beskrivelse af varerne på tidspunktet for overdragelsen, herunder antal vareposter, og den relevante KN-kode

- i rubrik 38, varernes nettomasse

- i rubrik 103, varernes nettomængde, med bogstaver

- i rubrik 104, afkrydses boksen 'Anden (præciseres nærmere)', og der anføres en af følgende angivelser med blokbogstaver:

- DESTINO ESPECIAL: MERCANCÍAS RESPECTO DE LAS CUALES, LAS OBLIGACIONES SE CEDEN AL CESIONARIO (REGLAMENTO (CEE) No 2454/93, ARTÍCULO 296)

- SÆRLIGT ANVENDELSESFORMÅL: VARER, FOR HVILKE FORPLIGTELSERNE OVERDRAGES TIL ERHVERVEREN (FORORDNING (EØF) Nr. 2454/93, ARTIKEL 296)

- BESONDERE VERWENDUNG: WAREN MIT DENEN DIE PFLICHTEN AUF DEN ÜBERNEHMER ÜBERTRAGEN WERDEN (ARTIKEL 296 DER VERORDNUNG (EWG) Nr. 2454/93)

- ΕΙΔΙΚΟΣ ΠΡΟΟΡΙΣΜΟΣ: ΕΜΠΟΡΕΓΜΑΤΑ ΓΙΑ ΤΑ ΟΠΟΙΑ ΟΙ ΥΠΟΧΡΕΩΣΕΙΣ ΕΚΧΩΡΟΥΝΤΑΙ ΣΤΟΝ ΕΚΔΟΧΕΑ (ΑΡΘΡΟ 296 ΚΑΝΟΝΙΣΜΟΣ (ΕΟΚ) αριθ. 2454/93)

- END-USE: GOODS FOR WHICH THE OBLIGATIONS ARE TRANSFERRED TO THE TRANSFEREE (REGULATION (EEC) No 2454/93, ARTICLE 296)

- DESTINATION PARTICULIÈRE: MARCHANDISES POUR LESQUELLES LES OBLIGATIONS SONT TRANSFÉRÉES AU CESSIONNAIRE [RÈGLEMENT (CEE) No 2454/93, ARTICLE 296]

- DESTINAZIONE PARTICOLARE: MERCI PER LE QUALI GLI OBBLIGHI SONO TRASFERITI AL CESSIONARIO (REGOLAMENTO (CEE) N. 2454/93, ARTICOLO 296)

- BIJZONDERE BESTEMMING: GOEDEREN WAARVOOR DE VERPLICHTINGEN AAN DE OVERNEMER WORDEN OVERGEDRAGEN (VERORDENING (EEG) Nr. 2454/93, ARTIKEL 296)

- DEST